text:
Dünýä tejribesinde geçen asyryň 70-nji ýyllarynda ýüze çykan we häzirki döwürde daşary ýurt maýa goýumlaryny çekmek arkaly milli ykdysadyýetiň bäsleşige ukyplylygyny artdyrmagyň netijeli ýoluna öwrülen erkin ykdysady zolaklar hojalyk işini guramagyň täze görnüşleriniň biri hasaplanylýar. Dünýäde erkin ykdysady zolaklaryň 25-den gowrak görnüşiniň hereket edip, olaryň umumy sanynyň 2000-e golaý bolmagy ýurduň durmuş-ykdysady ösüşini üpjün etmekde oňa möhüm ornuň degişlidigini görkezýär. ABŞ, Ýaponiýa, Germaniýa, Beýik Britaniýa ýaly ösen döwletleriň, şeýle-de Singapur ýaly okgunly ösüşi gazanmagy başaran ýurtlaryň ykdysadyýetiniň ýokary depgini köp babatda bu zolaklaryň üstünlikli hereket etmegi üçin şol ýurtlarda döredilen amatly ykdysady-hukuk şertleri bilen baglanyşyklydyr. Dünýä haryt dolanyşygynyň 10 göteriminiň erkin ykdysady zolaklarda amala aşyrylmagy goşulan gymmaty döretmekde, bäsleşige ukyply ýokary hilli önümleri öndürmekde ornunyň ýokarydygyna şaýatlyk etmek bilen, onuň şol ýurduň beýleki döwletler bilen söwda gatnaşyklarynyň işjeňleşmegine hem ýardam berýändigini delillendirýär.
Häzirki döwürde öz ykdysady ýagdaýyny gowulandyrmak, daşarky ýagdaýlaryň täsirine we ykdysady ösüşiň üýtgemelerine uýgunlaşmak isleýän ýurtlaryň ösüşiň amatly ýollaryny gözlemegi adaty ýagdaýdyr. Çünki diňe üýtgeýän daşary şertlere çalt uýgunlaşmaga ukyply bolan ýurtlara ykdysady öňegidişligi gazanmak başardýandygyna dünýä tejribesi şaýatlyk edýär. Döwletleriň arasyndaky özara baglanyşygyň has-da artmagy häzirki barha globallaşýan dünýäniň häsiýetli aýratynlyklarynyň biri bolup, dowam edýän maliýe-ykdysady çökgünlik şertlerinde milli ykdysadyýetimiziň ösüşini durnukly saklamagyň strategik ähmiýeti artýar. Hormatly Prezidentimiziň 2017-nji ýylyň 6-njy iýunynda geçiren maslahatynda Halkara pul gaznasynyň çaklamalary boýunça 2017-nji ýylda ählumumy ykdysadyýetiň diňe 3,5 göterim ösmegine garaşylýandygyny, dünýä maliýe bazarynda durnuksyzlygyň dowam etjekdigini, ykdysady taýdan öňdebaryjy ýurtlarda ösüşiň depgininiň gowşajakdygyny, çylşyrymly daşary geosyýasy şertleriň, şol sanda nebitiň we gazyň bahasynyň durnukly pese düşmeginiň aktiwleriň we maýa goýumlaryň halkara bazarlaryň ýagdaýyna täsir edýändigini, ýöne bu bellenen sebäplere garamazdan, ýurdumyzda makroykdysady ýagdaýyň durnukly bolmagynda galýandygyny belläp geçdi. Halkara pul gaznasynyň Ýerine ýetiriji geňeşiniň 2017-nji ýyl üçin ýurdumyzyň ykdysady ýagdaýyna berýän bahalaryna görä, ýurdumyzda ösüş depgininiň 6 göterim derejesinde saklanylmagyna, hususan-da, importyň ornuny tutýan we eksporta niýetlenen önümçilikleriň ösdürilmeginiň ýardam berýändiginiň aýratyn nygtalmagy importy çalyşýan we eksporta gönükdirilen önümleriň möçberini artdyrmak boýunça häzirki döwürde alnyp barylýan syýasatyň ykdysady netijeliliginden nyşan.
Dünýäniň hojalyk gatnaşyklarynda kemala gelen bu ýagdaý amatsyz şertlerde milli ykdysadyýetimizi ösdürmegiň, çökgünligiň ýaramaz netijelerini ýeňip geçmegiň täze ýollarynyň gözlenilmegini talap edýär. Erkin ykdysady zolaklaryň ösdürilmegi bu meseleleriň üstünlikli çözülmegini şertlendirmek bilen, bu ýol daşary ýurt tejribesinde synagdan geçen netijeli usullaryň biri hasaplanylýar.
Dünýä tejribesinden görnüşi ýaly, täze iş orunlarynyň döredilmegi, daşary ýurt maýa goýumlarynyň ýurda çekilmegi, täze tehnikalaryň we tehnologiýalaryň önümçilige ornaşdyrylmagy erkin ykdysady zolaklary döretmek işini özüneçekiji edýän sebäpleriň biridir. Erkin ykdysady zolaklaryň ösüşinde toplanan daşary ýurt tejribesi bu zolaklarda ol ýa-da beýleki ýurtda telekeçiler üçin bar bolan umumy düzgün bilen deňeşdirilende belli bir ýeňillikleriň we artykmaçlyklaryň göz öňünde tutulýandygy bilen häsiýetlendirilýär. ªunda şeýle ýeňillikleriň esasy dört topary tapawutlandyrylyp, olar salgyt, erkin dolanyşykdaky pul, gümrük we kärhanalary bellige almak işini, daşary ýurt raýatlarynyň gelmek-gitmek düzgünini ýönekeýleşdirmek bilen baglanyşykly ýeňilliklerden ybaratdyr.
Türkmenistan Garaşsyzlygyny gazanan ilkinji ýyllarynda ýurdumyzda bazar gatnaşyklaryny ösdürmek, syýasy garaşsyzlygymyzy ykdysady taýdan pugtalandyrmak wezipesinden ugur alyp, 1993-nji ýylyň 8-nji oktýabrynda «Erkin telekeçiligiň ykdysady zonasy hakynda» Türkmenistanyň Kanuny kabul edildi we häzirki döwürde bu iş şu Kanunyň esasynda düzgünleşdirilýär. Dünýäde we ýurdumyzda kemala gelen täze durmuş-ykdysady şertler erkin ykdysady zolaklara ýurduň möhüm meselelerini çözmekde uly mümkinçilikleri özünde jemleýän ugur hökmünde garalmagyna şert döredýär.
Maýadarlar üçin amatly ykdysady-hukuk kadalary göz öňünde tutýan bu ugur, ilkinji nobatda, onuň milli ykdysadyýete daşary ýurt maýa goýumlaryň köp möçberde çekilmegine mümkinçilik berýändigi, ýagny bu serişdeleri täze önümçilikleri guramak, hyzmatlar bazaryny ösdürmek, täze kärhanalary döretmek işine gönükdirmäge ýardam berýändigi bilen ähmiýetlidir. Erkin ykdysady zolaklary ösdürmegiň wajyplygy onuň ýerine ýetirýän aralykçy wezipesi, ýagny milli ykdysadyýeti dünýä bazary bilen birleşdirmek wezipesi bilen baglanyşyklydyr. ªu nukdaýnazardan, Türkmenistanda erkin ykdysady zolaklaryň milli bähbitlerimize we ykdysady mümkinçiliklerimize laýyk gelýän döwrebap görnüşlerini ösdürmek wezipesinden ugur alyp, bu ugurda toplanan dünýä tejribesini öwrenmek möhüm bolup durýar.
Erkin ykdysady zolaklaryň daşary ýurt tejribesiniň seljermesi dünýäde şunuň ýaly zolaklaryň görnüşleriniň köpdügini we hukuk taýdan düzgünleşdiriliş mehanizmleriniň dürli-dürlüdigini ýüze çykarmaga mümkinçilik berdi. Häzirki döwürde erkin gümrük ykdysady zolaklar, paçsyz zolaklar, daşary ýurtlara harytlary erkin çykarmak boýunça önümçilik zolaklary, erkin telekeçiligiň ykdysady zolaklary, tehniki ykdysady ösüş zolagy, ylmy-senagat parklary (tehnoparklary) we beýleki birnäçe görnüşler giňden ulanylýar. Köp ýurtlarda hereket edýän erkin gümrük zolaklarynda önümçiligi ösdürmäge amatly şertleri döretmek üçin söwda erkinliginiň berilmegi şol döwletiň eksport mümkinçilikleriniň artmagyna ýardam berýär.
Günbatar Ýewropa ýurtlary erkin söwda zolaklarynyň sanynyň köplügi bilen tapawutlanyp, häzirki wagtda olaryň sany 150-den geçýär. ªular ýaly zolaklaryň, hususan-da, deňiz, iri derýa, şeýle-de demir ýol menzillerinde emele gelendigi nazara alynsa, onda köp görnüşli ulag ugurlaryny özünde jemleýän, dürli ulaglar arkaly ýük we ýolagçy dolanyşygynyň ýokary görkezijilerine eýe bolan, dünýäniň jahankeşdeleri üçin özüneçekijiligiň ýokary derejesi bilen tapawutlanýan bu ýurtlarda zolaklaryň şeýle görnüşiniň uly ähmiýete eýe bolmagy öz-özünden düşnükli bolýar. Ýaponiýa, ABª ýaly ýurtlarda hem erkin söwda zolaklary has giň gerime eýe bolup, häzirki wagtda bu ýurtlaryň menzil şäherlerinde we ulag merkezlerinde ýerleşen şunuň ýaly zolaklaryň sany ýüzlerçedir.
Ýurtlaryň köpüsinde «serhetýaka söwda» diýen görnüş hem giňden ulanylyp, ol her ýyl baglaşylýan teswirnamalaryň esasynda goňşy döwletleriň serhetýaka etraplarynyň söwda kärhanalary tarapyndan söwda alyş-çalşy görnüşinde amala aşyrylýar we halkara söwdanyň belli bir derejede çäklendirilen görnüşi hökmünde häsiýetlendirilýär. Daşary ýurtlarda öz oňyn netijelerini görkezen bu tejribäni biziň ýurdumyzda hem ornaşdyrmak bilen bagly meseleleriň öwrenilmegine häzirki döwrüň wajyp meseleleriniň biri hökmünde garamak bolar.
Erkin ykdysady zolagyň ulag-logistik görnüşiniň ösmegine, ilkinji nobatda, ýurduň amatly geografik ýerleşişi täsir edýär. Ýurdumyzyň bu bäsleşik artykmaçlygyny ykdysady ösüşiň hatyrasyna ulanmakda erkin ulag-logistik zolagyň ähmiýeti uludyr. Çünki islendik ykdysady iş guralanda girdeji almak maksadyndan ugur alynýandygyny nazara alsak, onda ulag-logistik zolaklaryň döredilmegi daşary ýurt maýadarlary üçin özüneçekiji bolup biler. Hususan-da, öz ykdysady syýasatynda pragmatizm ýörelgesinden ugur alýan Türkmenistanyň deňze bolan çykalgasynyň bolmagy Hazarýaka döwletleri bilen söwda-ykdysady gatnaşyklary ösdürmäge, şeýle-de ýurdumyzyň halkara ulag giňişligindäki tutýan ornunyň pugtalanmagyna gönükdirilen Demirgazyk—Günorta, Gündogar—Günbatar ugurlary boýunça gurulýan ýollara daşary ýurt maýa serişdelerini çekmäge mümkinçilik bermegi erkin ulag-logistik zolagyna halkara hyzmatdaşlygyň geljegi uly bolan ugry hökmünde baha bermäge esas döredýär.
Daşary ýurt tejribesinden görnüşi ýaly, senagat-önümçilik, şol sanda eksport-import, senagat zolaklary goşulan gymmatyň, düşewüntliligiň ýokary derejesi bilen tapawutlanýan zolaklaryň biri hasaplanýar. ªunda senagat-önümçilik zolaklarynyň netijeli işlemegi üçin inžener-aragatnaşyk we logistik infrastrukturanyň döwlet tarapyndan döredilmegi hem-de gowulandyrylmagy zerur bolup durýar.
Erkin agrosenagat zolaklaryny ösdürmek zähmet bölünişiginde oba hojalygyna ýöriteleşen ýurtlar üçin ykdysady taýdan bähbitli bolup durýar. Häzirki döwürde goňşy döwlet bolan Özbegistan Respublikasynda gök önümleri, ir-iýmişleri gaýtadan işleýän zolaklaryň döredilmegine aýratyn ünsüň berilmegi munuň hut şeýlediginiň aýdyň subutnamasydyr. Häzirki döwürde ýurdumyzyň sebitlerinde türkmen telekeçileri tarapyndan oba hojalyk önümleriniň dürli görnüşleriniň köp möçberde öndürilmegi biziň döwletimizde hem oba hojalyk önümlerini senagat taýdan gaýtadan işlemegiň ýerli we daşary ýurtly işewürler üçin özüneçekiji boljakdygyny ynamly aýtmaga esas döredýär.
Halkara pul gaznasynyň Ýerine ýetiriji geňeşiniň 2017-nji ýyl üçin ýurdumyzyň ykdysady ýagdaýyna berýän bahalaryna görä, ýurdumyzda ösüş depgininiň 6 göterim derejesinde saklanylmagyna, hususan-da, importyň ornuny tutýan we eksporta niýetlenen önümçilikleriň ösdürilmeginiň ýardam berýändiginiň aýratyn nygtalmagy importy çalyşýan we eksporta gönükdirilen önümleriň möçberini artdyrmak boýunça häzirki döwürde alnyp barylýan syýasatyň ykdysady netijeliliginden nyşan.
Maýagözel BABAÝEWA,
Türkmen döwlet ykdysadyýet we dolandyryş institutynyň uly mugallymy, ykdysady
ylymlaryň kandidaty.


c: text/html

text:
Aziada — 2017-ni mahabatlandyrmak maksady bilen
Malaýziýanyň paýtagty Kuala-Lumpur şäherinde Aziýanyň Sport metbugaty Assosiasiýasynyň XIX maslahaty geçirildi. Oňa ýurdumyzyň wekilleri hem gatnaşdylar.
Forumyň çäklerinde türkmen wekiliýetiniň agzalary ýurdumyzda sentýabr aýynda geçiriljek Ýapyk binalarda we söweş sungaty boýunça V Aziýa oýunlaryny mahabatlandyrmak maksady bilen sergi guradylar. Ol maslahata gatnaşyjylarda uly gyzyklanma döretdi.
Soňra geçirilen forumyň barşynda Halkara Sport metbugaty Assosiasiýasynyň Aziýa birleşiginiň wekilleri 2016-njy ýylda ýerine ýetirilen işler barada hasabatlar bilen çykyş etdiler. Ýygnananlar V Aziýa oýunlarynyň başlanmagyna 500 gün galmagy mynasybetli ýurdumyzda guralan çäreleriň hem-de geçen ýylyň sentýabr aýynda geçirilen sport media forumynyň ähmiýetini bellediler.
Şeýle hem geljekde geçiriljek işleriň meýilnamalary ara alnyp maslahatlaşyldy.
Ýurdumyzyň wekilleri Aziada—2017-niň geçiriljek ýeri bolan Olimpiýa şäherjiginiň wideoşekilli tanyşdyryş çäresini geçirdiler hem-de forumyň wekillerini Türkmenistanyň taryhy-medeni ýadygärlikleri bilen tanyşdyrdylar.
Aziýanyň Sport metbugaty Assosiasiýasynyň XIX maslahatyna gatnaşyjylar sport žurnalistleriniň işlemegi üçin Olimpiýa şäherjiginde döredilen mümkinçiliklere we şertlere, oýunlara taýýarlyk görmek boýunça geçirilýän işlere ýokary baha berdiler. Hormatly Prezidentimiz Gurbanguly Berdimuhamedow bu oýunlaryň ýokary derejede geçirilmegine uly üns berýär.

robotstxt: allowed

filter: keep


text:
"Meniň böwreklerim agyryp lukmana ýüz tutmaly boldum. Urolog lukmanynyň kabulynda: "Siz durmuşa çykanmy?" diýip soradylar. "Ýok" diýip jogap berenim üçin olar meni gyz hasapladylar. Ýöne ginekolog lukmanynyň barlagynyň netijelerini okanlaryndan soň, geň galma we ýigrenç bilen "Siz jynsy gatnaşyklary geçirýäňizmi?!" diýen soragy berdiler.
Hormatly lukman! Türkmen lukmanlarynyň hemmesi nikadan öň jynsy gatnaşygy geçirýän aýal maşgalalara ýigrenç we ynanmazçylyk bilen seredýärlermi? Eger men durmuşa çykmadyk, ýöne bu gatnaşyklary alyp barýan bolsam, meni bejermeýärlermi? Lukman: "Sen durmuşa çykdyňmy?" diýip ýerlikli soraýarmy? Ýa-da ol: "Jynsy gatnaşykda bolýaňyzmy" diýip soramalymy?"
Saýtyň okyjysy.
Hormatly okyjy!
Lukmanyň esasy borjy näsagyň ýagdaýyny anyklap, oňa lukmançylyk kömegini bermek bolup, kömegiň berlişine näsagyň milleti, jynsy, dini garaýyşlary, jemgyýetçilik we maşgala ýagdaýy (nikadamy, durmuşa çykmadykmy, aýrylşanmy) hiç hili täsirini ýetirmeli däldir. Şonuň ýaly-da, lukmanyň ol ýa-da bu soraglara şahsy garaýşy we pikirleri näsag bilen gatnaşyklara geçirilmeli däldir.
Aýal maşgalanyň jynsy gatnaşyklary nikada ýa-da nikadan öň geçirmegi diňe onuň şahsy işi we çözgüdi bolup durýar. Saglyk ýagdaýynyň käbir taraplaryny anyklamak üçin lukmanyň: "Jynsy gatnaşykda bolýaňyzmy?" diýip soramasy dogry we zerur bolup biler. Ýöne "Sen durmuşa çykdyňmy?" diýen sorag saglyk ýagdaýyny kesgitlemekde maglumat bermeýän, ýerliksiz sorag bolýar.
"Nikada duranmy ýa-da durmadykmy?" diýen soragy lukmanlar diňe iki ýagdaýda berip bilerler: kazyýet-lukmançylyk ekspertleri zorlanma esasynda jenaýat işi gozgalan halatynda we aýal lukmany aýaly göwrelilik babatda hasaba alanda. Soňky ýagdaýda bu sorag, esasan aýalyň göwrelilige bolan garaýşynyň we emosional ýagdaýynyň üýtgeme mümkinçiliklerini anyklamak üçin berilýär.
Hormat bilen, saýtyň lukmany.
Teswirlemeler
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
29 Eylül 2015 Salı
Türkmenistanyň Prezidenti Wideoşekilli Iş Maslahatyny Geçirdi
Türkmenistanyň Prezidenti Gurbanguly Berdimuhamedow göni aragatnaşyk arkaly nobatdaky wideoşekilli iş maslahatyny geçirdi. Oňa Ministrler Kabinetiniň Başlygynyň obasenagat toplumyna gözegçilik edýän orunbasary hem-de welaýatlaryň häkimleri gatnaşdylar. Maslahatyň barşynda ýurdumyzyň oba hojalyk pudagynda alnyp barylýan möwsümleýin işleriň barşyna, Watanymyzyň senenamasyndaky şanly wakalara hem-de ählihalk ýowaryna görülýän taýýarlyk meselelerine garaldy.
Hormatly Prezidentimiz wideoşekilli iş maslahatyny açyp, göni aragatnaşyga Ahal welaýatynyň häkimi A.Ýazmyradowy çagyrdy. Häkim häzirki döwürde welaýatda alnyp barylýan işleriň ýagdaýy, güýzlük bugdaý ekişiniň hem-de pagta ýygymynyň barşy barada hasabat berdi. Şeýle hem şenbe güni geçiriljek ählihalk ýowarynda bag ekiljek ýerleri taýýarlamak boýunça ýaýbaňlandyrylan çäreler barada habar berildi.
Döwlet Baştutanymyz oba hojalyk pudagynda möhüm möwsüm bolan güýzlük bugdaý ekişiniň haýal alnyp barylýandygyna ünsi çekip, bu möhüm agrotehniki çäräni geçirmekde gowuşgynsyzlyga ýol berilýändigini aýtdy. Hormatly Prezidentimiz aýratyn-da Ak bugdaý etrabynda (häkimi R.Gurtow), Derweze etrabynda (häkimi B.Mämmedow) we Baharly etrabynda (häkimi M.Porhanow) bugdaý ekişiniň talaba laýyk guralmandygyny belledi we onuň sebäplerini seljerip, ekişiň depginini güýçlendirmek üçin ähli zerur çäreleri görmegi tabşyrdy.
Welaýatyň aýry-aýry etraplarynda, ýagny Kaka etrabynda (häkimi D.Hezretgulyýew), Ak bugdaý etrabynda (häkimi R.Gurtow) we Derweze etrabynda (häkimi B.Mämmedow) pagta ýygymynyň depginiň günüň talabyny ödemeýändigi sebäpli tankydy bellikler aýdyldy. Milli Liderimiz pagta ýygymynda yzagalaklyga ýol berilmeginiň sebäplerini seljermegi, ýygymyň depginini güýçlendirmek üçin zerur çäreleri görmek barada häkime anyk görkezmeleri berdi.
Şeýle hem milli Liderimiz güýzki bag ekmek möwsüminiň başlangyjyny alamatlandyrýan ählihalk ýowarynyň ýokary guramaçylyk derejesini üpjün etmek, şeýle hem şäherlerde, etraplarda we obalarda abadanlaşdyryş işleri ýerine ýetirmek boýunça häkime anyk tabşyryklary berdi. Şeýle hem döwlet Baştutanymyz welaýatda Garaşsyzlyk baýramyna oňat taýýarlyk görülmelidigi baradaky meselä ünsi çekip, bu babatda häkime degişli görkezmeleri berdi.
Maslahatyň barşynda hormatly Prezidentimiz A.Gurbanowy Ahal welaýatynyň häkiminiň gurluşyk boýunça orunbasary wezipesine belläp, ony Aşgabat şäheriniň Ruhabat etrabynyň häkiminiň gurluşyk boýunça orunbasary wezipesinden boşatmak hakyndaky Karara gol çekdi.
Soňra Balkan welaýatynyň häkimi D.Durdyýew häzirki döwürde sebitiň çäklerinde alnyp barylýan işleriň ýagdaýy, welaýatyň oba hojalyk toplumynda, ekerançylyk meýdanlarynda möwsümleýin işleriň barşy barada hasabat berdi. Şeýle hem häkim şenbe güni geçiriljek ählihalk ýowarynyň ýokary guramaçylyk derejesini üpjün etmek boýunça işlenilip taýýarlanylan maksatnama barada habar berdi.
Döwlet Baştutanymyz hasabaty diňläp, Oba milli maksatnamasyndan gelip çykýan wezipeleriň üstünlikli çözülmeginiň möhümdigine ünsi çekdi. Oba hojalyk önümlerini öndürijileriň önjeýli zähmet çekmegi üçin zerur şertleriň döredilmegi bu maksatnamanyň esasy ugurlarynyň biri bolup durýar.
Hormatly Prezidentimiz Magtymguly etrabynda (häkimi A.Muhammedow), Bereket etrabynda (häkimi N.Gylyjow) bugdaý ekişiniň guralyşyna ünsi çekip, onuň pes derejede alnyp barylmagynyň sebäplerini seljerip, ekişiň depginini güýçlendirmek üçin ähli zerur çäreleri görmegi tabşyrdy. Milli Liderimiz bag ekmek möwsümine hem-de Türkmenistanyň Garaşsyzlyk gününe gabatlanyp geçiriljek baýramçylyk dabaralaryna ýokary derejede taýýarlyk görmek babatda birnäçe görkezmeleri berdi.
Iş maslahaty Daşoguz welaýatynyň häkimi O.Gurbannazarowyň hasabaty bilen dowam etdi. Ol häzirki döwürde welaýatda alnyp barylýan işleriň ýagdaýy, pagta ýygymynyň hem-de güýzlük bugdaý ekişiniň depginini güýçlendirmek boýunça alnyp barylýan işler barada hasabat berdi. Şeýle hem güýzki bag ekmek möwsümine taýýarlyk görmegiň barşy hakynda habar berildi.
Döwlet Baştutanymyz pagta ýygymyny we güýzlük bugdaý ekişini guramaçylykly geçirmek boýunça alnyp barylýan işleriň depginleriniň örän pesdigini aýdyp, oba hojalyk önüm öndürijileriniň öz üstlerine alan borçnamalaryny ýerine ýetirip bilmegi üçin bar bolan ähli tehniki ätiýaçlyklary bir ýere jemlemegi tabşyrdy. Hormatly Prezidentimiz welaýatyň S.A.Nyýazow adyndaky etrabynda (häkimi B.Handurdyýew), Gurbansoltan eje adyndaky etrabynda (häkimi R.Orazdurdyýew) we Ruhubelent etrabynda (häkimi B.Töräýew) bugdaý ekişiniň ýaramaz guralandygyny belledi. Şunuň bilen baglylykda, döwlet Baştutanymyz häkime bugdaý ekişiniň pes derejede guralmagynyň sebäplerini seljermegi hem-de ekişiň depginini güýçlendirmek üçin ähli zerur çäreleri görmegi tabşyrdy.
Milli Liderimiz Ruhubelent etrabynda (häkimi B.Töräýew) we Boldumsaz etrabynda (häkimi B.Arazow) pagta ýygymyň pes derejede guralmagynyň sebäplerini seljermegi hem-de bar bolan kemçilikleri aradan aýyrmak üçin işleriň anyk meýilnamasyny işläp taýýarlamagy tabşyrdy.
Hormatly Prezidentimiz Gurbanguly Berdimuhamedow maslahaty dowam edip, şanly seneleri, ozaly bilen ýurdumyzyň Garaşsyzlygynyň 24 ýyllygyny baýram etmäge örän jogapkärçilikli we hemmetaraplaýyn çemeleşmegiň zerurdygyny belledi. Şeýle hem döwlet Baştutanymyz nobatdaky bag ekmek möwsümini guramaçylykly geçirmegiň zerurdygyna ünsi çekdi.
Lebap welaýatynyň häkimi M.Joraýew welaýatda möwsümleýin oba hojalyk işleriniň barşy, hususan-da, pagta ýygymynyň we güýzlük bugdaý ekişiniň depginini güýçlendirmek boýunça döwlet Baştutanymyzyň ozal beren tabşyryklarynyň ýerine ýetirilişi barada hasabat berdi. Häkim şanly senelere, şeýle hem ählihalk ýowaryna görülýän taýýarlyk işleri barada aýtdy.
Milli Liderimiz pagta ýygymyny we güýzlük bugdaý ekişini, umuman, welaýatda oba hojalyk işlerini guramakda haýal-ýagallyga ýol berilýändigini aýtdy. Ýerlerde, ozaly bilen, yza galynýan ýerlerde ýolbaşçylar bilen özara gatnaşyklary güýçlendirmek üçin zerur çäreleriň görülýändigine garamazdan, depginler maksada laýyk däl diýip, döwlet Baştutanymyz belledi. Hususan-da, welaýatyň Köýtendag etrabynda (häkimi A.Bäşimow), Birata etrabynda (häkimi Ç.Astanow) we Döwletli etrabynda (häkimi S.Akyýew) bugdaý ekişiniň ýaramaz guralandygygy sebäpli ekişiň depgini örän pes. Şunuň bilen baglylykda, milli Liderimiz bu ýagdaýlaryň sebäplerini seljermegi hem-de emele gelen ýagdaýy düzetmek üçin degişli çäreleri görmegi tabşyrdy.
Soňra milli Liderimiz welaýatyň aýry-aýry etraplarynda, ýagny Birata etrabynda (häkimi Ç.Astanow), Atamyrat etrabynda (häkimi A.Garlyýew) we Köýtendag etrabynda (häkimi A.Bäşimow) pagta ýygymynyň talabalaýyk guralmandygyna ünsi çekdi. Şunuň bilen baglylykda, milli Liderimiz pagta ýygymynyň bellenilen tertipden yza galmagynyň sebäplerini aradan aýyrmagyň zerurdygyny aýtdy.
Şeýle hem hormatly Prezidentimiz Gurbanguly Berdimuhamedow Garaşsyzlyk gününi we beýleki şanly seneleri dabaralandyrmak bilen bagly birnäçe tabşyryklary berdi. Döwlet Baştutanymyz güýzki köpçülikleýin bag ekmek işlerine guramaçylykly girişmek hem-de bar bolan baglary timarlamak, welaýatyň ilatly ýerlerini abadanlaşdyrmak boýunça meseleleri öz wagtynda çözmek babatda häkime birnäçe anyk tabşyryklary berdi.
Soňra göni aragatnaşykda geçirilýän wideoşekilli iş maslahatyna Mary welaýatynyň häkimi B.Annagurbanow çagyryldy. Häkim häzirki döwürde alnyp barylýan işleriň ýagdaýy, pagta ýygymyny we güýzlük bugdaý ekişini guramaçylykly geçirmek boýunça ýaýbaňlandyrylan çäreler barada hasabat berdi. Şeýle hem häkim gönüden-göni milli Liderimiziň tabşyrygyna laýyklykda, güýzki bag ekmek möwsümini guramaçylykly geçirmek boýunça işlenip taýýarlanylan maksatnama barada aýtdy. Hasabatyň çäklerinde Garaşsyzlyk baýramyna görülýän taýýarlyk barada habar berildi.
Hormatly Prezidentimiz möwsümleýin oba hojalyk işleriniň barşyna ünsi çekip, Altyn sähra etrabynda (häkimi M.Gurbanmuhammedow), Murgap etrabynda (häkimi E.Esenow) we Garagum etrabynda (häkimi A.Salyhow) bugdaý ekişiniň depgininiň örän pesdigini aýtdy.
Mundan başga-da, hormatly Prezidentimiz welaýatyň birnäçe etraplarynda, aýratyn-da, Altyn sähra etrabynda (häkimi M.Gurbanmuhammedow), Garagum etrabynda (häkimi A.Salyhow) we Murgap etrabynda (häkimi E.Esenow) pagta ýygymynyň guramaçylyk derejesiniň pesdigini aýdyp, emele gelen ýagdaýyň sebäplerini seljermegi we möwsümleýin işleri bellenilen tertibe laýyklykda tamamlamak üçin ýygymyň depginini güýçlendirmek babatda ähli zerur çäreleri görmegi tabşyrdy.
Şeýle hem milli Liderimiz köpçülikleýin bag nahallaryny oturtmak işlerine, bag ekiljek ýerleriň taýýarlygyna aýratyn ähmiýet berilmelidigini belläp, bu babatda häkime birnäçe görkezmeleri berdi. Mundan başga-da, döwlet Baştutanymyz welaýatda Garaşsyzlyk baýramçylygyna bagyşlanan çäreleri hem-de bu beýik baýramçylygy ýokary derejede geçirmek üçin ähli guramaçylyk işlerini ýerine ýetirmegi tabşyrdy. Mary şäheriniň 2015-nji ýylda türki dünýäsiniň medeni paýtagty diýlip yglan edilmeginiň çäklerinde geçirilmegi bellenen çäreleri hem ýokary derejede guramak zerurdyr diýip, hormatly Prezidentimiz aýtdy.
Soňra hormatly Prezidentimiz wideo aragatnaşyga Ministrler Kabinetiniň Başlygynyň orunbasary E.Orazgeldiýewi çagyrdy. Wise-premýer möwsümleýin oba hojalyk işleriniň barşy hem-de pagta ýygymynyň depginlerini ýokarlandyrmak maksady bilen görülýän çäreler barada hasabat berdi.
Hasabatyň çäklerinde Türkmenistanyň Milli tokaý maksatnamasyny durmuşa geçirmek babatda şu ýylyň 3-nji oktýabrynda ýurdumyzyň welaýatlarynda we paýtagtymyzda geçirilmegi bellenen ählihalk ýowaryna taýýarlyk görlüşi barada habar aýdyldy. Hormatly Prezidentimiziň “Ýurdumyzda 2015-nji ýylda bag ekmek hakyndaky” degişli kararyna laýyklykda, şu ýyl ýurdumyz boýunça jemi 3 million düýp bag nahallaryny, şol sanda ýurdumyzyň ministrlikleri we pudak edaralary hem-de Aşgabat şäher häkimligi tarapyndan 1,5 million düýbüni ekmek göz öňünde tutulýar. Göz öňünde tutulan işlere laýyklykda, şu ýylyň ýazynda jemi 1 million 670 müň 839 düýp bag nahallary ekildi. Häzirki wagtda galan 1 million 329 müňden gowrak nahal ekmek meýilleşdirilýär. Şolardan 803,6 müň düýbe golaýy ýurdumyzyň ministrlikleri we pudak edaralary hem-de Aşgabat şäher häkimligi tarapyndan, 525,6 müňe golaý düýbi welaýat häkimlikleri tarapyndan ekiler. Wise-premýer şeýle hem bag nahallaryny ekmek üçin bölünip berlen ýer bölekleriniň çyzgysyny döwlet Baştutanymyzyň garamagyna hödürledi.
Hormatly Prezidentimiz Gurbanguly Berdimuhamedow hasabaty diňläp, Aşgabadyň hem-de welaýatlaryň ilatly ýerlerinde, ekarançylyk meýdanlarynyň töwereklerinde tokaý zolaklaryny döretmäge, dag arçalaryny, çöl sazaklaryny we kenarýaka tokaýlyklaryny dikeltmäge, şolaryň tohumlaryny taýýarlanmaga gönükdürilen Türkmenistanyň Milli tokaý maksatnamasynda kesgitlenen wezipeleriň wajypdygyny belledi. Täze saýaly we miweli nahallaryň hem-de baglaryň beýleki görnüşlerini ekmek zerur diýip, milli Liderimiz sözüni dowam etdi.
Döwlet Baştutanymyz ekmek üçin taýýarlanan bag nahallarynyň görnüşleri bilen gyzyklanyp tut, serwi, akasiýa, arça, sosna ýaly agaçlaryň görnüşlerine ünsi çekdi hem-de olary ýer ýagdaýyna görä ekmegiň maksadalaýyk boljakdygyny belledi. Bagy-bossanlyga büremäge degişli çäreleriň ählisini welaýatlaryň toprak-howa şertlerini nazarda tutmak arkaly ylmy esasda geçirmegiň wajypdygyny aýdyp, hormatly Prezidentimiz Gurbanguly Berdimuhamedow tokaýçylyk işlerini alyp barmak hem-de peýdalanylýan ösümlikleriň doly beýanyny we olary köpeltmegiň usullaryny nazara almak bilen ýaş bag nahallaryna ideg etmek boýunça her bir sebit üçin teklipleri işläp taýýarlamagyň zerurdygyny nygtady.
Ykdysady we durmuş ulgamynda iri möçberli özgertmeler maksatnamalary adamlaryň durmuşynyň abadançylygynyň aýrylmaz şerti hökmünde ekologiýa düzüm bölegi bilen aýrylmaz baglanyşyklydyr diýip, döwlet Başutanymyz belledi. Bereketli türkmen topragynyň her bir künjegi oňa aýawly garalmagyna mynasypdyr diýip, milli Liderimiz sözüni dowam etdi hem-de türkmenistanlylaryň sagdyn durmuşda ýaşamagy, türkmen tebigatynyň baýlyklaryny oýlanyşykly peýdalanmagy üpjün etmegiň ýurdumyzda amala aşyrylýan döwlet ekologiýa syýasatynyň esasy maksadydygyny nygtady. Ählihalk ýowaryny ýokary guramaçylyk derejesinde geçirmegi üpjün etmegiň zerurdygyny belläp, hormatly Prezidentmiz wise-premýere anyk görkezmeleri berdi.
Milli Liderimiz pagta ýygymynyň hem-de güýzlük bugdaý ekişiniň depginlerini ýokarlandyrmak babatda wise-premýere birnäçe tabşyryklary berdi. Daýhanlary häzirki zaman tehnikalary, suw, ýokary hilli tohum bilen üpjün edip, ýer eýeleriniň öndürijilikli zähmet çekmegi üçin döwletiň zerur bolan hemme şertleri döredýändigini belläp, Türkmenistanyň Baştutany möhüm oba hojalyk çärelerini öz wagtynda tamamlamagy üpjün etmegi talap etdi.
Milli Liderimiz wideoşekilli iş maslahaty jemlemek bilen, ýolbaşçylaryň öňünde möhüm meseleleri kesgitläp, öňde durýan wezipeleri üstünlikli durmuşa geçirmek boýunça zerur işleri alyp barmagy, bu ugurda ähli düzümleriň sazlaşykly işini üpjün etmegi hem-de ýerlerde işleri degişli derejede ýola goýmagy tabşyrdy.
Hormatly Prezidentimiz Gurbanguly Berdimuhamedow wideoşekilli iş maslahatyny tamamlap, oňa gatnaşanlara berkarar Watanymyzy has-da ösdürmegiň, mähriban halkymyzyň abadan we bagtyýar durmuşyny üpjün etmegiň bähbidine alyp barýan işlerinde uly üstünlikleri arzuw etdi.
Kaydol: Kayıt Yorumları (Atom)


text:
2017-nji ýylyň 11-nji aprelinde Türkmenistanyň DIM-nde Türkmenistanyň Daşary işler ministriniň Ýaponiýanyň Ykdysadyýet, söwda we senagat ministrliginiň Önümçilik senagaty müdirliginiň Halkara taslamalary, ulgamlaýyn infrastruktura we suw hojalygy bölüminiň başlygy Tamai Ýukonyň ýolbaşçylygyndaky wekiliýeti bilen duşuşygy geçirildi.
Duşuşygyň dowamynda taraplar ikitaraplaýyn gatnaşyklaryň oňyn ösüşini we strategiki häsiýetini bellediler. Mundan başga-da syýasy, söwda-ykdysady we medeni-gumanitar ulgamlarynda Türkmenistanyň we Ýaponiýanyň arasyndaky hyzmatdaşlygy ösdürmekde ikitaraplaýyn gyzyklanmalar beýan edildi. Öz gezeginde türkmen tarapy ýokary derejede gazanylan ylalaşyklary durmuşa geçirmäge pugta meýlini beýan etdi.
Taraplar dürli ugurlar boýunça geljekde hyzmatdaşlygyny giňeltmäge özara gyzyklanmalaryny aýdyp, olaryň iň ähmiýetlileriniň hatarynda energetika hyzmatdaşlygyny bellediler. Ýapon tarapy türkmen hyzmatdaşlaryna gaz pudagyndaky gatnaşyklary giňeltmek boýunça öz garaýyşlaryny we tekliplerini beýan etdi. Bu boýunça meseleler ozalky duşuşyklarda ara alnyp maslahatlaşylypdy. «Merkezi Aziýa + Ýaponiýa» dialogynyň çägindäki özaragatnaşyklaryň ähmiýetine ünsi çekip, taraplar Ýaponiýa bilen sebitleýin hyzmatdaşlygyny işjeňleşdirmegiň mümkinçiliklerine garadylar.
Gepleşikleriň dowamynda taraplar türkmen-ýapon gatnaşyklaryny ösdürmekde uly mümkinçilikleriň bardygyny aýdyp, dürli derejelerde yzygiderli gatnaşyklary gejekde dowam etmek zerurlygyny bellediler.


text:
“Nowruz ýaýlasynyň ak öýünde” hormatly Prezidentimiz Gurbanguly Berdimuhamedowyň başlyklygynda döwletimiziň we jemgyýetimiziň durmuşynda şanly waka öwrülen Türkmenistanyň Ýaşulular maslahatynyň nobatdaky mejlisiniň ikinji, jemleýji güni geçirildi. Onuň barşynda ýurdumyzy mundan beýläk-de hemmetaraplaýyn ösdürmegiň ileri tutulýan wezipeleri kesgitlenildi hem-de möhüm resminamalaryň taslamalaryna garaldy. Mejlisiň çäklerinde milli Liderimiz täze taryhy eýýamda ýurdumyzda ýaýbaňlandyrylan oňyn durmuş-ykdysady we demokratik özgertmeleri durmuşa geçirmäge gönükdirilen möhüm resminamalaryň hem-de kanunçylyk namalarynyň birnäçesine gol çekdi.
Türkmen jemgyýetiniň gurluşynyň gadymdan gelýän institutlarynyň biriniň mejlisi hakyky umumymilli forumyna öwrülýär. Onda Garaşsyz hem Bitarap Watanymyzy mundan beýläk-de ösdürmek, halkymyzyň abadan we bagtyýar durmuşyny üpjün etmek üçin uly ähmiýete eýe bolan möhüm meselelere garalýar we anyk çözgütler kabul edilýär.
Forumyň işiniň birinji gününde döwlet Baştutanymyz Gurbanguly Berdimuhamedow özüniň maksatnamalaýyn çykyşynda ýurdumyzyň soňky ýyllarda içeri syýasatda we halkara derejesinde gazanan üstünliklerini belledi. “Türkmenistanyň Prezidentiniň ýurdumyzy 2018-2024-nji ýyllarda durmuş-ykdysady taýdan ösdürmegiň Maksatnamasy” barada aýratyn durlup geçildi. Bu maksatnamanyň durmuşa geçirilmegi özygtyýarly Watanymyzyň okgunly ösmegine ýardam etmelidir.
Milli Liderimiziň durmuş ugurly syýasatynyň ileri tutulýan ugurlaryny nazara almak bilen işlenip taýýarlanylan bu strategiki resminamanyň esasy maksady bazar ykdysadyýetine tapgyrlaýyn geçmekden ybaratdyr. Ol bu işi sazlaşykly amala aşyrmaga mümkinçilik berýär.
Döwlet Baştutanymyz öňümizdäki giň möçberli işiň ileri tutulýan ugurlary barada aýdyp, bellenen döwürde işjeň maýa goýum syýasatynyň durmuşa geçiriljekdigini, hereket edýän taslamalary, şeýle hem täze, şol sanda halkara we sebit ähmiýetli taslamalary maliýeleşdirmek işiniň dowam etdiriljekdigini belledi. Şunuň bilen baglylykda, hormatly Prezidentimiz Gurbanguly Berdimuhamedow içerki serişdeleriň esasy çeşme boljakdygyna aýratyn ünsi çekdi. Bu ýagdaý ýurdumyzda ykdysady ýagdaýyň ýeterlik derejede durnuklydygynyň aýdyň subutnamasydyr.
Döwlet Baştutanymyzyň çykyşynda şeýle hem hödürlenen Maksatnama laýyklykda, ýakyn ýyllaryň dowamynda ýurdumyzyň jemi içerki önüminiň ýyllyk ösüş depginini ýokary derejede - 6,2–8,2 göterim derejede saklamagyň meýilleşdirilýändigi nygtalýar. Şunuň bilen birlikde, Maksatnamada göz öňünde tutulan wezipeleriň amala aşyrylmagy netijesinde ýurdumyzda täze iş orunlarynyň müňlerçesi dörediler.
2018-2024-nji ýyllarda ýörite ykdysady zolaklary döretmek hem-de döwlet eýeçiligindäki desgalary hususylaşdyrmak ileri tutulýan wezipeleriň hatarynda kesgitlenildi. Munuň özi hem Türkmenistanyň gülläp ösmegini we halkymyzyň abadan durmuşyny üpjün etmäge ýardam etmelidir.
Ýaşulularyň maslahatynyň mejlisiniň barşynda oňa gatnaşanlaryň ara alyp maslahatlaşmagyna teklipleriň birnäçesi, hususan-da, Türkmenistanyň Ýaşulularynyň maslahatynyň işini kämilleşdirmek we düzümini üýtgetmek, Türkmenistanyň Halk Maslahatyny döretmek, ýurdumyzyň Konstitusiýasyna we beýleki kanunçylyk namalarynyň birnäçesine üýtgetmeleri we goşmaçalary girizmek baradaky teklipler hödürlenildi.
...Irden milli Liderimiz “Nowruz ýaýlasynyň ak öýi” binasyna geldi. Milli lybasly gyzlar döwlet Baştutanymyza ajaýyp gül desselerini gowşurdylar. Bu ýerde hormatly Prezidentimiz Gurbanguly Berdimuhamedowy Mejlisiň Başlygy, Ministrler Kabinetiniň Başlygynyň orunbasarlary, ýurdumyzyň harby we hukuk goraýjy edaralarynyň ýolbaşçylary garşyladylar.
Umumymilli forumyň ikinji gününiň işiniň öňýanynda milli Liderimiz Mejlisiň Başlygy A.Nurberdiýewanyň, Ministrler Kabinetiniň Başlygynyň orunbasary, daşary işler ministri R.Meredowyň, Türkmenistanyň Ýaşulularynyň maslahatynyň nobatdaky mejlisiniň prezidiumyna saýlanan hormatly ýaşulularyň hem-de ähli welaýatlaryň we Aşgabat şäheriniň wekilleriniň gatnaşmagynda iş maslahatyny geçirdi. Maslahatyň barşynda ýurdumyz we halkymyz üçin möhüm bolan jemgyýetçilik-syýasy wakanyň çäklerinde hödürlenen teklipler ara alnyp maslahatlaşyldy.
Ahal welaýatynyň ajaýyp künjekleriniň birinde ýerleşen “Nowruz ýaýlasynyň ak öýi” binasynda geçirilýän umumymilli forumyň çäklerinde halkymyzyň we ýurdumyzyň abadançylygynyň bähbidine möhüm çözgütler kabul edilýär. Munuň özi milli demokratik ýörelgeleriň ösdürilýändiginiň aýdyň subutnamasydyr diýip, milli Liderimiz aýtdy.
Öňe sürülýän teklipler ilatyň ýaşaýyş-durmuş derejesini has-da ýokarlandyrmak, ýurdumyzyň durmuş-ykdysady taýdan okgunly ösmegini üpjün etmek bilen baglanyşykly teklipler Ýaşulularyň maslahatynyň nobatdaky mejlisiniň ähmiýetini has-da artdyrýar. Bularyň ählisi ýurdumyzda milli demokratiýanyň – halk häkimiýetiniň dabaralanýandygynyň hem-de türkmenistanlylaryň ýurdumyzda amala aşyrylýan oňyn özgertmeleri durmuşa geçirmäge işjeň gatnaşýandygynyň nobatdaky subutnamasydyr diýip, hormatly Prezidentimiz Gurbanguly Berdimuhamedow nygtady.
Forumyň işiniň netijeleri boýunça kabul ediljek çözgütler, milli maksatnamalaryň durmuşa geçirilmegi ýurdumyzyň hemmetaraplaýyn ösmegine, halkymyzyň abadançylygynyň yzygiderli ýokarlanmagyna ýardam etmelidir diýip, döwlet Baştutanymyz belledi we geljek üçin göz öňünde tutulan wezipeleri çözmäge örän jogapkärli çemeleşmegiň wajypdygyny belledi. Milli Liderimiz şeýle hem türkmen jemgyýetiniň durmuşynyň ähli ulgamlarynda amala aşyrylýan düýpli özgertmeleriň kanunçylyk taýdan berkidilmelidigini, ilkinji nobatda bolsa, Türkmenistanyň Konstitusiýasynda öz beýanyny tapmalydygyny nygtady.
Milli Liderimiz iş maslahatyny jemläp, “Nowruz ýaýlasynyň ak öýi” binasynyň maslahatlar zalyna ugrady.
...Ruhubelentlik ýagdaýy emele gelen ajaýyp zala ýurdumyzyň ähli sebitlerinden wekiller ýygnandylar.
Ýaşulularyň maslahatynyň nobatdaky mejlisine gatnaşyjylar döwlet Baştutanymyzy ör turup, dowamly elçarpyşmalar bilen garşylaýarlar. Milli Liderimiziň ýolbaşçylygynda milli ykdysadyýetimiz ýokary depginler bilen ösýär, halkymyzyň ýaşaýyş-durmuş derejesi has-da ýokarlanýar. Çuňňur oýlanyşykly oňyn strategiýa häzirki döwrüň derwaýys meselelerini çözmäge işjeň gatnaşýan hemişelik Bitarap Watanymyzyň halkara giňişliginde abraýynyň has-da belende galmagyny şertlendirdi.
Döwlet Baştutanymyz zalyň sahnasyna çykýar we forumyň wekillerini we myhmanlary mähirli mübärekleýär. Ýygnananlaryň arasynda Hökümet agzalary, Mejlisiň, ministrlikleriň we pudak edaralarynyň, syýasy partiýalaryň hem-de jemgyýetçilik guramalarynyň ýolbaşçylary, welaýatlaryň, şäherleriň we etraplaryň häkimleri, milli parlamentiň deputatlary, kärhanalaryň we edaralaryň köpsanly işgärleri, hormatly ýaşulular, kümüş saçly eneler hem-de ýaşlar bar. Foruma şeýle hem ýurdumyzyň daşary ýurtlarda işleýän ilçileri, Türkmenistanda işleýän diplomatik wekilhanalaryň ýolbaşçylary, daşary ýurtlaryň işewür toparlarynyň, ýurdumyzyň hem-de daşary ýurtlaryň köpçülikleýin habar beriş serişdeleriniň wekilleri bar.
Döwlet Baştutanymyz foruma gatnaşyjylara ýüzlenip, düýn, 9-njy oktýabrda döwlet durmuşyna degişli möhüm meseleleriň ara alnyp maslahatlaşylandygyny, çykyşlaryň diňlenilendigni aýtdy. Maslahatyň gün tertibine girizilen meseleleri wekiliýetler ara alyp maslahatlaşdylar. Türkmenistanyň Mejlisiniň deputatlary bolsa, kanunlaryň taslamalaryny ara alyp maslahatlaşyp, degişli kanunlary kabul etdiler.
Konstitusiýamyzyň kadalaryna, ýörelgelerine hem-de düzgünlerine berk eýerip, biz demokratik, hukuk hem-de dünýewi döwletimizi ‒ Türkmenistany ägirt uly ösüşler ýoly bilen öňe alyp barýarys diýip, hormatly Prezidentimiz Gurbanguly Berdimuhamedow nygtady we şonuň bilen baglylykda, halkymyzyň aň-düşünjesine, medeni-ruhy durmuşymyza laýyk gelýän milli demokratiýamyzyň däplerini dikeltmek hem-de ösdürmek arkaly ýurdumyzyň jemgyýetçilik we döwlet-syýasy gurluşynyň hem kämilleşdirilýändigini belledi. Bu bolsa, Esasy Kanunymyzyň berkarar döwleti gurmak hakyndaky taglymlarynyň anyk durmuşa geçirilýändiginiň aýdyň nyşanydyr.
Şu Maslahatyň dowamynda jemgyýetimizde geçirilýän demokratik özgertmeler bilen berk baglanyşykly ýene-de bir möhüm meselä seredip geçdik. Düýn, günüň ikinji ýarymynda «Türkmenistanyň Halk Maslahaty hakyndaky» Konstitusion kanunyň hem-de «Türkmenistanyň Konstitusiýasyna goşmaça girizmek hakyndaky» Konstitusion kanunyň taslamalary ara alnyp maslahatlaşyldy. Men bu kanunlaryň kabul edilmegi döwletimiziň we jemgyýetimiziň şu günki hem-de geljekki ösüşi ugrundaky asylly maksatlarymyza doly laýyk gelýär diýip hasap edýärin diýip, milli Liderimiz sözüni dowam etdi.
Soňra döwlet Baştutanymyz Mejlisiň Başlygy A.Nurberdiýewa söz berdi. Ol şu meseleler boýunça geçirilen işleriň netijeleri barada habar berdi. Bellenilişi ýaly, Mejlisiň bäşinji çagyrylyşynyň nobatdaky, ýigrimi üçünji maslahatynyň barşynda hormatly Prezidentimiz Gurbanguly Berdimuhamedowyň döwlet strategiýasynyň ileri tutulýan ugurlaryna, Konstitusiýanyň rejelenen görnüşine hem-de ýurdumyzyň kanunçylyk-hukuk binýadyny döwrebaplaşdyrmak baradaky toplumlaýyn maksatnama laýyklykda işlenip taýýarlanylan Kanunlaryň hem-de kadalaşdyryjy-hukuk namalarynyň birnäçesi kabul edildi.
Deputatlar “«Türkmenistanyň Konstitusiýasyna goşmaça girizmek hakynda», «Türkmenistanyň Halk Maslahaty hakynda», “Türkmenistanyň Garaşsyzlygy we döwlet gurluşynyň esaslary hakynda”, “Türkmenistanyň Konstitusion kanunyna üýtgetmek girizmek hakynda” Türkmenistanyň Konstitusion kanunlaryny biragyzdan goldadylar we kabul etdiler.
Şeýle hem kabul edilen resminamalaryň hatarynda “Erkin ykdysady zolaklar hakynda”, “Türkmenistanyň Zähmet kodeksine üýtgetme girizmek hakynda”, “Ýer hakynda” Türkmenistanyň bitewi Kanunyna üýtgetme we goşmaçalar girizmek hakynda”, “Salgytlar hakynda” Türkmenistanyň bitewi Kanunyna goşmaçalar girizmek hakynda”, “Migrasiýa hakynda” Türkmenistanyň Kanunyna üýtgetme girizmek hakynda” Türkmenistanyň Kanunlary bar.
Bu möhüm hukuk resminamalary, milli kanunçylygyň hereket edýän ulgamynyň üstüni ýetirip, hormatly Prezidentimiz Gurbanguly Berdimuhamedowyň türkmen döwletini durmuş-ykdysady we demokratik özgertmeler ýoly boýunça mundan beýläk-de ilerletmek babatda öňde goýan ileri tutulýan wezipelerini çözmäge ýardam eder.
Maslahata gatnaşyjylar şu kanunçylyk namalarynyň kabul edilmegini biragyzdan goldaýarlar.
Soňra döwlet Baştutanymyz Gurbanguly Berdimuhamedow «Türkmenistanyň Halk Maslahaty hakyndaky» hem-de «Türkmenistanyň Konstitusiýasyna goşmaça girizmek hakyndaky» Konstitusion kanunlara gol çekýär.
Milli Liderimiz «Türkmenistanyň Prezidentiniň ýurdumyzy 2018–2024-nji ýyllarda durmuş-ykdysady taýdan ösdürmegiň Maksatnamasy» baradaky meselä geçip, ýurdumyzda ylmy esasda işlenip taýýarlanýan we üstünlikli durmuşa geçirilýän ykdysady özgertmeleriň netijesinde, Garaşsyz Watanymyzyň soňky birnäçe ýylda durmuş-ykdysady ösüşde hil taýdan ýokary netijeler gazanandygyny belledi. Özüniň baý serişdelerine daýanmak we ykdysady ösüşiň öňdebaryjy dünýä tejribesini peýdalanmak bilen, Garaşsyz Watanymyz dünýäniň iň durnukly ösýän, kuwwatly senagaty, oba hojalygy, häzirki zaman ulag üpjünçilik we öňdebaryjy durmuş ulgamlary bolan döwletleriniň birine öwrülýär.
Ýurdumyzda peýdalanylýan ykdysady nusga makroykdysady durnuklylygy, maýa goýumlaryny goýmagyň ýokary depginleriniň saklanyp galmagyny, bazar institutlarynyň we bäsleşigiň yzygiderli ösmegini üpjün edýär. Bu bolsa, özgertmeleri dowam etmäge we döwlet dolandyryşynyň gurluşyny kämilleşdirmäge mümkinçilik berýär. Berkarar döwletimiziň bagtyýarlyk döwründe döwlet we pudaklaýyn maksatnamalaryň, konsepsiýalaryň hem-de meýilnamalaryň jemi 70-e golaýy kabul edildi we durmuşa geçirilýär diýip, döwlet Baştutanymyz aýtdy.
Biz şu taryhy Maslahatymyzda ýurdumyzy ösdürmegiň ýene-de bir maksatnamasyny – ministrlikleriň, pudak edaralarynyň, welaýatlaryň, Aşgabat şäheriniň häkimlikleriniň hem-de beýleki döwlet häkimiýet edaralarynyň, Senagatçylar we telekeçiler birleşmesiniň çaklama-seljeriş maglumatlaryny peýdalanmagyň esasynda işlenip taýýarlanan «Türkmenistanyň Prezidentiniň ýurdumyzy 2018–2024-nji ýyllarda durmuş-ykdysady taýdan ösdürmegiň Maksatnamasyny» hem ara alyp maslahatlaşdyk diýip, milli Liderimiz sözüni dowam etdi.
Bu Maksatnamada kesgitlenen wezipeleriň durmuşa geçirilmegi Berkarar döwletimiziň bagtyýarlyk döwründe ýurdumyzyň mundan beýläk-de depginli ösüşini saklap galmaga, maýa goýum işjeňligini yzygiderli üpjün etmäge, täze iş orunlaryny döretmäge, durmuş taýdan goraglylygy berkitmäge we ilatyň ýaşaýyş-durmuş şertlerini has-da gowulandyrmaga mümkinçilik berer diýip, hormatly Prezidentimiz Gurbanguly Berdimuhamedow aýtdy.
Ýygnananlaryň şowhunly el çarpyşmalary astynda döwlet Baştutanymyz «Türkmenistanyň Prezidentiniň ýurdumyzy 2018–2024-nji ýyllarda durmuş-ykdysady taýdan ösdürmegiň Maksatnamasyny tassyklamak hakyndaky» Karara gol çekdi.
Mejlisiň dowamynda milli Liderimiz indi birnäçe ýylyň dowamynda ýurdumyzyň ykdysadyýetini bazar gatnaşyklaryna tapgyrlaýyn esasda geçirmek, döwlet eýeçiliginiň kärhanalaryny hususylaşdyrmak boýunça uly işleriň alnyp barylýandygyny belledi. Önümçiligiň täze ugurlaryny açmak, erkin ykdysady zolaklary, gymmatly kagyzlaryň bazaryny döretmek babatda hem ähli zerur çäreler görülýär. Şeýle hem, daşary ýurt maýa goýumlaryny çekmäge uly üns berilýär.
Hususy telekeçilik bilen meşgullanýan taraplara yzygiderli goldaw berip gelýäris diýip, hormatly Prezidentimiz belledi we şonuň netijesinde, häzirki döwürde telekeçilerimiziň milli ykdysadyýetimiziň ähli pudaklarynda diýen ýaly ýokary netijeleri gazanýandyklaryny kanagatlanma bilen aýtdy. Olar täze, öňdebaryjy oýlap tapyşlara we innowasion tehnologiýalara esaslanýan önümçilikleri ýola goýýarlar. Dünýä ölçeglerine laýyk gelýän, döwrebap medeni-durmuş maksatly desgalary gurup, ulanmaga berýärler. Ýurdumyzda daşary ýurtlardan getirilýän önümleriň ornuny tutýan harytlary öndürmek, içerki bazarlarymyzy halkymyz üçin gündelik zerur bolan azyk harytlary bilen üpjün etmek boýunça guwandyryjy işleri durmuşa geçirýärler diýip, döwlet Baştutanymyz aýtdy.
Milli Liderimiz Gurbanguly Berdimuhamedowyň belleýşi ýaly, geljekde hem jemi içerki önümiň görkezijilerini ýokarlandyrmaga, senagat önümlerini öndürmegiň möçberlerini, gurluşyk, daşary söwda dolanyşygyny durnukly artdyrmaga aýratyn üns berler, şeýle hem maýa goýumlarynyň möçberlerini depginli ösýän derejede saklamak, umuman, telekeçileriň tutýan ornuny artdyrmak, telekeçiligi höweslendirmek göz öňünde tutulýar. Şu maksatlardan ugur alnyp, kanunlaryň birnäçesiniň taslamalary taýýarlandy we Türkmenistanyň Mejlisiniň garamagyna hödürlendi.
Türkmenistanyň Mejlisinde ýurdumyzyň sebitlerini ösdürmäge, goşmaça iş ýerlerini döretmäge, daşary ýurt maýa goýumlaryny çekmäge gönükdirilen kanunlar, şeýle hem erkin ykdysady zolaklaryň döredilmeginiň, hereket etmeginiň hukuk, ykdysady we guramaçylyk esaslaryny kesgitleýän «Erkin ykdysady zolaklar hakyndaky» Türkmenistanyň Kanunynyň taslamasy hem ara alnyp maslahatlaşyldy we kabul edildi. Bu Kanun bilen erkin ykdysady zolagyň çäklerinde salgyt salmagyň, pul, gümrük taýdan düzgünleşdirmegiň ýeňillikli şertleri bellenilýär.
Döwlet Baştutanymyz kanunçylyk namalarynyň kabul edilmeginiň ähmiýeti barada aýdyp, munuň özüniň geljekde şeýle zolakda işlejekler üçin has-da amatly şertleriň döredilmegine uly itergi berjekdigini, işleriň netijeli ýola goýulmagy, daşary ýurtlara iberilýän harytlaryň möçberleriniň artdyrylmagy üçin oňyn şertleri döretjekdigini belledi. Milli Liderimiziň nygtaýşy ýaly, Mejlisiň deputatlary «Salgytlar hakyndaky» Türkmenistanyň bitewi Kanunyna goşmaçalar girizmek hakyndaky» we «Migrasiýa hakyndaky» Türkmenistanyň Kanunyna üýtgetme girizmek hakyndaky» Kanunlary düýn ara alyp maslahatlaşdylar we kabul etdiler.
Mejlisiň barşynda hormatly Prezidentimiz Gurbanguly Berdimuhamedow ýokarda agzalan resminamalara gol çekdi.
Döwlet Baştutanymyz ýurdumyzda Garaşsyzlygymyzyň ilkinji ýyllaryndan bäri gaz, suw, tok, nahar duzy halkymyza mugt berlip gelinýändigini, jemagat hyzmatlarynyň tölegleriniň bolsa, ujypsyz möçberlerde bellenilendigini aýtdy. Bu harajatlar üçin döwletimiz örän uly möçberde maliýe serişdelerini bölüp berýär.
Birnäçe ýylyň dowamynda hormatly ýaşululardan, halk köpçüliginden gelip gowuşýan teklipler nazara alnyp, Türkmenistanyň Ministrler Kabineti tarapyndan bu ugurda degişli kararyň taslamasy taýýarlanyldy. Bu karar bilen ähli sarp edijiler üçin mugt goýberilýän möçberden artyk sarp edilýän tebigy gazyň, elektrik energiýasynyň, ýaşaýyş jaý-jemagat, awtoulag we aragatnaşyk hyzmatlarynyň bahalaryny tertipleşdirmek göz öňünde tutulýar.
Ýaşulular maslahatynyň agzalarynyň biragyzdan makullamagy bilen, hormatly Prezidentimiz Gurbanguly Berdimuhamedow «Ähli sarp edijiler üçin tebigy gazyň, elektrik energiýasynyň, ýaşaýyş jaý-jemagat, awtoulag we aragatnaşyk hyzmatlarynyň bahalaryny tertipleşdirmek hakyndaky» Karara gol çekdi.
Soňra döwlet Baştutanymyz oba hojalyk önümçiligine telekeçiligi giňden ornaşdyrmagyň, daýhan hojalyklarynyň we kärendeçileriň birleşikleriniň sanyny artdyrmagyň, tapgyrlaýyn hususyýetçilige geçmek arkaly oba hojalyk ekinleriniň dürli görnüşlerini ösdürip ýetişdirmegiň meseleleri barada durup geçdi.
Oba hojalyk ekinlerinden ýokary hasyl almak, ýurdumyzda azyk howpsuzlygyny has-da berkitmek, ilaty ýylyň dowamynda ter gök önümler bilen doly üpjün etmek häzirki döwrüň wajyp meseleleriniň biri bolup durýar.
Ýurdumyzda daýhan birleşikleriniň ekerançylyk ýerlerini netijeli peýdalanmak, oba hojalyk pudagyna hususy önüm öndürijileri giňden çekmek, döwlet tabşyrygyna girýän bugdaý we gowaça ekinlerini ösdürip ýetişdirmek üçin daýhanlara amatly şertleri döretmek, ylmy esasda ekin dolanyşygyny geçirmek, dünýäniň öňdebaryjy tejribelerini we täze usullaryny önümçilige giňden ornaşdyrmak maksady bilen, Türkmenistanyň Mejlisi «Ýer hakyndaky» Türkmenistanyň bitewi Kanunyna üýtgetmeleri we goşmaçalary girizmek hakyndaky» Kanuny kabul etdi.
Bu Kanunda daýhan birleşikleriniň we beýleki oba hojalyk kärhanalarynyň suwarymly ýerlerinden oba hojalyk önümçiligini alyp barmak üçin ýörite ýer gaznasynyň döredilip bilinýändigi bellenýär. Şol ýer böleklerini ýurdumyzyň raýatlaryna we ýuridik şahslara 99 ýyla çenli möhlete peýdalanmaga bermek baradaky kadalar göz öňünde tutulýar diýip, hormatly Prezidentimiz Gurbanguly Berdimuhamedow nygtady.
Şeýle hem, Kanunda kärende ýerlerinden 5 ýylyň dowamynda döwlet tabşyrygyna girýän ekinlerden borçnamalaýyn tabşyryklaryny ýerine ýetiren kärendeçilere öz islegine görä ýer böleklerinde oba hojalyk önümçiligini ýöretmegiň dürli görnüşlerini (daýhan hojalygyny, oba hojalyk kärhanasyny, oba hojalyk paýdarlar jemgyýetini, kärendeçiler birleşmesini) döretmek bilen peýdalanmaga bermek baradaky kadalar bellenilýär.
Döwlet Baştutanymyz Türkmenistanyň Mejlisi tarapyndan taýýarlanylan «Ýer hakyndaky» Türkmenistanyň bitewi Kanunyna üýtgetmeler we goşmaçalar girizmek hakyndaky» Kanuna gol çekip, bu resminama girizilen üýtgetmelerden we goşmaçalardan gelip çykýan wezipeleri durmuşa geçirmek maksady bilen, Türkmenistanyň Oba we suw hojalyk ministrligine Türkmenistanyň Daşky gurşawy goramak we ýer serişdeleri baradaky döwlet komiteti bilen bilelikde 1 aý möhletde degişli kadalaşdyryjy hukuk namalarynyň taslamalaryny taýýarlamagy we Türkmenistanyň Ministrler Kabinetine bermegi tabşyrdy.
Milli Liderimiz düýn Maslahata gatnaşyjylaryň çykyşlarynda ýurdumyzda toý-baýramlaryň we şanly seneleriň bellenilişini kämilleşdirmek baradaky meseläniň gozgalandygyny aýdyp, şu mesele boýunça hem degişli resminamalaryň taýýarlanylandygyny belledi. Şunuň bilen baglylykda, hormatly Prezidentimiz Gurbanguly Berdimuhamedow «Türkmenistanyň Zähmet kodeksine üýtgetme girizmek hakyndaky» Kanuna hem-de «Türkmenistanda dynç alyş günleri berilmezden bellenilýän baýramçylyk we hatyra günleri hakyndaky» Permana gol çekdi.
Soňra Türkmenistanyň Mejlisiniň Başlygy A.Nurberdiýewa söz berilmegini haýyş etdi.
Milli parlamentiň ýolbaşçysy ýurdumyzyň Mejlisiniň nobatdaky maslahatynda Türkmenistanyň Prezidenti Gurbanguly Berdimuhamedowa – Türkmenistanyň Gahrymany diýen ady dakmak hakynda çözgüdiň kabul edilendigini habar berdi hem-de Mejlisiň Kararyny okaýar.
Umumymilli forumyň wekilleriniň dowamly el çarpyşmalary astynda milli Liderimize ýokary döwlet sylagy bolan “Altyn Aý” medaly gowşurylýar.
Soňra Ministrler Kabinetiniň Başlygynyň orunbasary S.Toýlyýew ýurdumyzyň türgenleriniň adyndan milli Liderimize ýadygärlik nyşanyny gowşuryp, Aşgabatda Ýapyk binalarda we söweş sungaty boýunça V Aziýa oýunlarynyň ýokary derejede geçirilmeginiň özygtyýarly ýurdumyzyň dünýäniň olimpiýa hereketindäki abraýyny has-da belende galdyrandygyny, Garaşsyz hem Bitarap Türkmenistanyň dünýäniň sport merkezi hökmünde ykrar edilmegine ýardam edendigini nygtady.
Hormatly Prezidentimiz Gurbanguly Berdimuhamedow uly hormat üçin tüýs ýürekden minnetdarlyk bildirip, hormatly ýaşulularymyza, bagtyýar geljegi gurmak wezipesi öňünde durýan ýaşlarymyza, Ministrler Kabinetiniň we Döwlet howpsuzlyk geňeşiniň agzalaryna, Milli parlamentiň deputatlaryna, diplomatik korpusyň, köpçülikleýin habar beriş serişdeleriniň, jemgyýetçilik guramalarynyň wekillerine berk jan saglyk we rowaçlyk, bagtyýarlyk hem-de abadançylyk baradaky iň gowy arzuwlar bilen ýüzlendi.
Milli Liderimiz mukaddes Garaşsyzlygymyzyň 26 ýyllyk baýramynyň uly dabara bilen bellenilýän günlerinde özüne Türkmenistanyň iň ýokary tapawutlandyryş derejesi bolan «Türkmenistanyň Gahrymany» diýen belent adyň dakylandygy hem-de «Altyn Aý» medalynyň gowşurylandygy üçin hemmelere tüýs ýürekden minnetdarlyk bildirdi. Hormatly Prezidentimiz Gurbanguly Berdimuhamedow bu sylaga berkarar döwletimiziň demokratik, hukuk hem-de dünýewi esaslaryny kämilleşdirmäge, Türkmenistanyň özygtyýarlylygyny, konstitusion gurluşyny we döwletiň garaşsyzlygyny, hemişelik bitaraplygyny pugtalandyrmaga, ýurdumyzy syýasy, ykdysady, medeni-durmuş taýdan gülläp ösýän kuwwatly döwletleriň hataryna goşmaga, jemgyýetimizde raýat asudalygyny, milli agzybirligi üpjün etmäge, sagdyn durmuş ýörelgelerini rowaçlandyrmaga goşan şahsy goşandy üçin mynasyp boldy. Gahryman diýen at we medal halkymyzyň Berkarar döwletimiziň bagtyýarlyk döwründe ýurdumyzyň keşbiniň tanalmaz derejä ýetmegini üpjün eden oňyn özgertmeleri durmuşa geçirmekde döwlet Baştutanymyzyň bitiren hyzmatlary üçin çäksiz hoşallygynyň aýdyň beýanyna öwrüldi.
Döwlet Baştutanymyz şeýle hem gowşurylan ýadygärlik sowgady üçin ýurdumyzyň türgenlerine minnetdarlyk bildirdi.
“Eziz halkyma gulluk etmegi öz ömrümiň we alyp barýan işimiň iň ýokary maksady hasaplaýaryn! Ýakynda ýurdumyzda üstünlikli geçirilen Ýapyk binalarda we söweş sungaty boýunça V Aziýa oýunlary halkymyzyň we ýurdumyzyň taryhyna, şeýle hem tutuş Aziýanyň sport hereketiniň ýyl ýazgysyna altyn harplar bilen ýazylar” diýip, hormatly Prezidentimiz Gurbanguly Berdimuhamedow aýtdy.
Türkmenistanyň Ýaşulularynyň maslahatynda ýurdumyzy mundan beýläk-de ösdürmek barada möhüm çözgütler kabul edildi. Şöhratly ata-babalarymyzyň döwlet gurmakda toplan baý taryhy tejribesine daýanyp, ilatyň giň gatlaklarynyň möhüm jemgyýetçilik-syýasy kararlaryň kabul edilmegine gatnaşmagyny üpjün etmek maksady bilen, halk häkimiýetiniň ýokary wekilçilikli edarasyny – Türkmenistanyň Halk Maslahatyny döretdik diýip, milli Liderimiz aýtdy.
Döwlet Baştutanymyz baş aladanyň halka hyzmat etmekden ybaratdygyny nygtap, geljekde hem mähriban halkymyzyň ägirt uly döredijilik mümkinçiliklerini peýdalanyp, sahawatly türkmen topragynyň tebigy baýlyklaryny netijeli ulanyp, eziz Watanymyzyň hem-de mähriban halkymyzyň asuda, abadan we bagtyýar durmuşda ýaşamagynyň hatyrasyna beýik işleri amala aşyrmak üçin, ähli gujur-gaýratyny, bilimini, tejribesini we başarnygyny gaýgyrmajakdygyna ynandyrdy.
Pursatdan peýdalanyp, milli Liderimiz hemmelere berk jan saglyk, alyp barýan işlerinde uly üstünlikleri, mähriban halkymyza bolsa, abadan we bagtyýar durmuş arzuw etdi.
“Öňe, öňe, diňe öňe, Jan Watanym, Türkmenistan!” diýip, döwlet Baştutanymyz nygtady. Hormatly Prezidentimiz Gurbanguly Berdimuhamedowyň bu ruhubelent sözleri maslahata gatnaşyjylar tarapyndan goldanyldy.
Soňra milli Liderimiz umumymilli forumyň wekillerine minnetdarlyk bildirip hem-de maslahatyň işini dowam edip, päk ýürekden, göreldeli çeken zähmetleri üçin, şeýle hem Türkmenistanyň Garaşsyzlygynyň 26 ýyllygynyň hormatyna ýokary döwlet sylaglaryna mynasyp bolan ýurdumyzyň raýatlarynyň bir toparyna sylaglary hem-de hormatly atlary gowşurmak dabarasynyň başlanýandygyny yglan etdi.
Mejlisiň Başlygy A.Nurberdiýewa söz berilýär, ol hormatly Prezidentimiziň “Türkmenistanyň “Hormatly il ýaşulusy” diýen ady dakmak hakyndaky” hem-de “Türkmenistanyň “Zenan kalby” ordeni bilen sylaglamak hakyndaky” Permanlaryny okaýar.
Döwlet Baştutanymyz dabaraly ýagdaýda, şowhunly el çarpyşmalar astynda watandaşlarymyza döwlet sylaglarynyň hem-de hormatly atlaryň dakylandygy hakynda şahadatnamalary gowşurýar. Olaryň eziz Watanymyzyň we mähriban halkymyzyň bähbidine, aýratyn-da, Berkarar döwletimiziň bagtyýarlyk döwründe beýik işleri dowam etjek ýaş nesil üçin ägirt uly özgertmeleri amala aşyrmakda goşantlary nusga alarlyk mysal bolup durýar.
Olar milli Liderimiziň elinden sylaglary çäksiz buýsanç duýgusy bilen kabul edip, döwlet Baştutanymyzyň türkmenistanlylara berýän ünsi, olar barada edýän ýadawsyz aladasy, ýurdumyzyň her bir raýatynyň ukyp--başarnyklaryny, mümkinçiliklerini doly amala aşyryp bilmegi, öz Watanynyň bagtly ykbalyndan aýrylmaz bolan durmuş üstünligini gazanmak üçin ýurdumyzda ähli şertleriň döredilmegine tüýs ýürekden alkyş sözlerini beýan etdiler.
Döwlet Baştutanymyza tüýs ýürekden hoşallyk sözleriniň we iň gowy arzuwlaryň aýdylmagy dowam edýär. Çykyş edenleriň belleýşi ýaly, täze döwürde—eziz Watanymyz üçin beýik, taryhy özgertmeler döwründe ýaşamak we işlemek olar üçin uly bagt bolup durýar. Şol özgertmeleriň başyny bolsa hormatly Prezidentimiz Gurbanguly Berdimuhamedow başlady. Döwlet Baştutanymyzyň ýolbaşçylygynda geçirilýän deňi-taýy bolmadyk özgertmeler bu gün tutuş ýurdumyzy gurşap alyp, öz Lideriniň daşynda has-da jebisleşip, parahatçylygyň, döretmegiň we ösüşiň ýoly bilen ynamly gadam urýan türkmen halkynyň gyzgyn goldawyna eýe bolýar.
Döwlet Baştutanymyz Ýaşulularyň maslahatynyň mejlisini dowam edip, oňa gatnaşyjylara ýüzlenip, «Türkmenistanyň Halk Maslahaty hakyndaky» Konstitusion kanunyna laýyklykda, geljek ýyl onuň birinji mejlisiniň geçiriljekdigini belledi.
Milli Liderimiz ony Aşgabat şäherinde geçirmegi teklip edip, ýygnananlaryň el çarpyşmalary astynda degişli Permana gol çekýär.
Mejlisde eziz Diýarymyzyň mundan beýläk-de gülläp ösmegi, mähriban halkymyzyň hal-ýagdaýynyň has-da gowulanmagy, parahat we abadan durmuşda ýaşap, yhlasly hem-de tutanýerli zähmet çekmegi üçin zerur şertleri döretmek bilen bagly möhüm meseleler ara alnyp maslahatlaşylar. Şeýle hem kabul edilen maksatnamalary üstünlikli ýerine ýetirmek boýunça öňde duran wezipeleri çözmegiň ýollary kesgitleniler.
«Türkmenistanyň Halk Maslahaty hakyndaky» Konstitusion kanuna laýyklykda Halk Maslahatynyň işini ýola goýmak üçin degişli resminamalary taýýarlamaly diýip, hormatly Prezidentimiz Gurbanguly Berdimuhamedow aýtdy we Ýaşulularyň maslahatynyň edarasyna Halk maslahatynyň birinji mejlisini çagyrmak we geçirmek bilen bagly işleri hem alyp barmagy we zerur resminamalaryň taslamalaryny hem taýýarlamagy tabşyrdy. Bu babatda birnäçe tabşyryklary berdi. Halk Maslahatynyň birinji mejlisiniň geçiriljek anyk senesi barada soň habar berler diýip, milli Liderimiz nygtady.
Soňra hormatly Prezidentimiz Gurbanguly Berdimuhamedow Berkarar Watanymyzda döwrüň talaplaryna we möhüm wakalaryna bagyşlanyp, her ýyly döwrebap atlandyrmak baradaky ýörelgäniň indi asylly däbe öwrülendigini aýtdy. Şu däbi dowam etdirip hem-de Beýik Ýüpek ýolunyň türkmen halkynyň gadymy taryhyndaky möhüm ähmiýetini şöhratlandyrmak hakynda ilatymyzdan gelip gowuşýan köp sanly ýüztutmalary we isleg-arzuwlary göz öňünde tutup, 2018-nji ýyly «Türkmenistan – Beýik Ýüpek ýolunyň ýüregi» diýip atlandyrmak teklip edilýär diýip, milli Liderimiz aýtdy.
Döwlet Baştutanymyzyň başlangyjy wekilleri tarapyndan goldanyldy. Ýygnananlaryň şowhunly elçarpyşmalary astynda degişli Karar kabul edilýär.
Soňra milli Liderimiz Gurbanguly Berdimuhamedow mejlisiň barşynda gelip gowşan teklipleri nazara almak bilen, Ýaşulularyň maslahatyna gatnaşyjylaryň ýurdumyzyň ähli halkyna Ýüzlenmesiniň taslamasyny kabul etmek üçin ýygnananlaryň garamagyna hödürledi.
Bu Ýüzlenme biragyzdan kabul edildi.
Soňra döwlet Baştutanymyz umumymilli foruma gatnaşyjylara jemleýji sözi bilen ýüzlendi. Hormatly Prezidentimiziň belleýşi ýaly, biziň baş maksadymyz berkarar Watanymyzyň mundan beýläk-de gülläp ösmegini, mähriban halkymyzyň röwşen geljegini üpjün etmekden ybaratdyr. Şeýle maksatlardan ugur alyp, biz Ýaşulularyň maslahatyny geçirmek bilen, ýurdumyz we halkymyz üçin möhüm meseleleri ara alyp maslahatlaşdyk. Öňümizde durýan wezipeleri kesgitledik diýip, milli Liderimiz belledi.
Berkarar döwletimiziň bagtyýarlyk döwründe Garaşsyz Watanymyzyň mundan beýläk hem ýokary depginler bilen ösüşini üpjün etmek üçin zähmetsöýer halkymyzyň we tutuş jemgyýetimiziň öňünde öňküden-de has belent wezipeler durýar. Bu wezipeleri çözmek üçin, biz maksatnamalaýyn esasda alyp barýan işlerimizi dowam ederis diýip, hormatly Prezidentimiz Gurbanguly Berdimuhamedow aýtdy. Şunuň bilen baglylykda, biz Garaşsyz, hemişelik Bitarap döwletimizi durmuş-ykdysady, syýasy, hukuk we medeni taýdan ösdürmegiň ugur-ýollaryny anyk kesgitläp, netijeli işleri tutanýerli alyp bararys.
Bitarap döwletimizi dünýäniň has ösen ýurtlarynyň hataryna çykarmak üçin, täze maksatnamalary işläp düzýäris we üstünlikli durmuşa geçirýäris. Biziň şu Maslahatda kabul eden «Türkmenistanyň Prezidentiniň ýurdumyzy 2018–2024-nji ýyllarda durmuş-ykdysady taýdan ösdürmegiň Maksatnamasy» hem ata Watanymyzy mundan beýläk-de has ýokary depginler bilen ösdürmek boýunça öňde goýan maksatlarymyza ýetmäge ýardam eder diýip, milli Liderimiz nygtady.
Oýlanyşykly, ylmy seljermelere daýanýan maksatnamalaryň üstünlikli durmuşa geçirilmegi netijesinde, ilatymyzyň ýaşaýyş-durmuş derejesini has-da ýokary götermek, ýurdumyzy öňdebaryjy döwletleriň hataryna çykarmak boýunça alyp barýan işlerimizi üstünlikli dowam ederis.
Häzirki döwürde Garaşsyz Watanymyz birnäçe görkezijiler boýunça ösen döwletleriň hataryna girýär. Türkmenistanyň öňdebaryjy ýurt hökmünde gazanýan üstünliklerini düzýän iki ýagdaý bar diýip, hormatly Prezidentimiz Gurbanguly Berdimuhamedow aýtdy.
Birinji ýagdaý, depginli ösýän ykdysadyýetimizde jemgyýetimizi kämilleşdirmäge hem-de döwletimizi yzygiderli döwrebaplaşdyrmaga alnan ugurdyr. Ikinji ýagdaý bolsa, elbetde, jemgyýetimiziň we döwletimiziň gurluşynyň durnukly, adalatly hem-de kämil esaslary bolup durýar. Bu ýagdaýlar Türkmenistanyň XXI asyrda häzirki hem-de geljekki ösüşleri üçin örän möhümdir diýip, döwlet Baştutanymyz nygtady.
“Biz öz öňümizde goýan belent maksatlarymyzy amala aşyrmak üçin, demokratik döwletimiziň, adalatly raýat jemgyýetimiziň hukuk binýadyny has-da berkideris! Demokratik, hukuk, dünýewi döwletimiziň, dörediji we parahatçylyk söýüji agzybir halkymyzyň Ýer ýüzündäki at-abraýyny, mertebesini has-da belende götermek arkaly yzygiderli we aýgytly öňe gideris!” diýip, milli Liderimiz aýtdy.
Döwlet Baştutanymyz Türkmenistanyň Ýaşulularynyň maslahatynda kabul edilen resminamalary ara alyp maslahatlaşmaga işjeň gatnaşandyklary üçin, welaýatlardan gelen wekillere, Türkmenistanyň Ýaşulularynyň maslahatyna gatnaşýan hormatly adamlara tüýs ýürekden minnetdarlyk bildirdi.
Pursatdan peýdalanyp, milli Liderimiz Ýaşulularyň maslahatyny ýokary derejede we guramaçylykly geçirmek boýunça alyp baran işleri üçin jogapkär adamlara we ýolbaşçylara, Ahal welaýatynyň zähmetsöýer we agzybir ilatyna tüýs ýürekden minnetdarlyk bildirdi we geljek ýylda Türkmenistanyň Halk Maslahatynyň hem ýokary derejede we guramaçylykly geçiriljekdigine ynam bildirdi.
Ýaşulularyň maslahatyny biz şanly wakanyň öň ýanynda geçirýäris. Ýene-de az wagtdan Garaşsyz, Bitarap döwletimiziň 26 ýyllyk baýramyny giňden we dabaraly belläp geçeris diýip, hormatly Prezidentimiz Gurbanguly Berdimuhamedow nygtady. Şunuň bilen baglylykda, milli Liderimiz ýygnananlary hem-de türkmenistanlylary
baýramçylyk çärelerine işjeň gatnaşmaga çagyrdy.
Döwlet Baştutanymyz umumymilli forumyň gün tertibine girizilen ähli meselelere seretmegi tamamlap, bu möhüm meseleleri ara alyp maslahatlaşmaga işjeň gatnaşandygy üçin, ýygnananlaryň ählisine ýene-de bir gezek minnetdarlyk bildirdi we berk jan saglyk, abadan we bagtyýar durmuş, alyp barýan işlerinde uly üstünlikleri arzuw etdi.
Şeýlelikde, hormatly Prezidentimiz Gurbanguly Berdimuhamedow Türkmenistanyň Ýaşulularynyň maslahatyny ýapyk diýip yglan edýär.
“Nowruz ýaýlasynyň ak öýi” binasynyň zalynda ýene-de Türkmenistanyň Döwlet senasy ýaňlanýar.
Ýaşulularyň maslahatynyň mejlisi tamamlanandan soň, oňa gatnaşanlar milli Liderimizi forumyň netijeli işi, ýetip gelýän şanly baýramçylyk - eziz Watanymyzyň Garaşsyzlyk güni hem-de Türkmenistanyň Gahrymany diýen belent adyň dakylmagy bilen tüýs ýürekden gutladylar. Ýygnananlar döwlet Baştutanymyza berk jan saglyk, egsilmez güýç-gaýrat, eziz Watanymyzyň hem-de mähriban halkymyzyň abadançylygynyň bähbidine alyp barýan giň möçberli asylly işlerinde täze üstünlikleri arzuw edip, hormatly Prezidentimiz Gurbanguly Berdimuhamedowa ajaýyp gül desselerini gowşurdylar.
Döwlet Baştutanymyz gutlaglar hem-de hoşniýetli arzuwlar üçin minnetdarlyk bildirip, sadakanyň geçirilýän ýerine ugrady.
Ata-babalarymyzyň asylly däplerine laýyklykda guralan bu çärä umumymilli forumyň wekilleriniň ählisi gatnaşdy.
Sadakada ýurdumyzyň parahatçylygy we abadançylygy, hormatly Prezidentimiziň baş saglygy, eziz Watanymyzyň mundan beýläk-de gülläp ösmegi dileg edilip, aýat-töwir okaldy.
Soňra “Nowruz ýaýlasynyň ak öýi” binasynda medeniýet we sungat ussatlarynyň uly baýramçylyk konserti boldy. Ol milli Liderimiz Gurbanguly Berdimuhamedowyň ýolbaşçylygynda parahatçylyk, döredijilik we ösüş ýoly bilen ynamly öňe barýan Garaşsyz hem Bitarap Watanymyzyň şan-şöhratynyň özboluşly senasyna öwrüldi.
Ajaýyp zalda emele gelen ruhubelentlik ýagdaýy türkmenistanlylaryň gülläp ösýän özygtyýarly Watanymyza bolan buýsanjyny beýan edýär. Ýurdumyzyň taryhyna bu gün täze ajaýyp sahypalar ýazyldy.
Ýygnananlar özüniň köpugurly işinde medeniýeti ösdürmek, milli sungatymyzyň özboluşly däplerini aýawly saklamak we baýlaşdyrmak, zehinleri höweslendirmek hem-de goldamak meselelerine aýratyn üns berýän hormatly Prezidentimizi ör turup, şowhunly elçarpyşmalar bilen garşylaýarlar. Döwlet Baştutanymyzyň hemmetaraplaýyn aladasy döredijilik işgärlerini täze ajaýyp eserleri döretmäge ruhlandyrýar. Şol eserler bolsa ählihalk baýramçylyklary hem-de ýurdumyzyň durmuşyndaky şanly wakalar mynasybetli geçirilýän dabaralara özboluşly öwüşgin çaýýar.
Döwlet Baştutanymyz ýygnananlary mähirli mübärekläp, özi üçin niýetlenen ýere geçýär.
Şu konsertiň maksatnamasyny tapawutlandyrýan žanrlaryň köpdürlüligi türkmen sungatynyň baý kuwwatynyň beýanyna öwrüldi. Konsert çykyşlarynda eziz Watanymyz hem-de Berkarar döwletimiziň bagtyýarlyk döwründe ägirt uly işleriň başyny başlan milli Liderimiziň – Gahryman Arkadagymyzyň beýik işleri, mähriban topragymyzyň täsin gözelligi, öçmez-ýitmez adamzat gymmatlyklary wasp edildi. Artistleriň çykyşlarynda döwürleriň we nesilleriň özara baglanyşygy, mähriban halkymyzyň özüniň ruhy köklerine hem-de ata-babalarymyzyň parasatly wesýetlerine ygrarlylygy beýan edildi.
Baýramçylyk konserti “Dokmaçylar” folklor toparynyň ýerine ýetirmeginde “Arkadagdan Perman bu gün!” diýen joşgunly aýdym-saz –tans kompozisiýasy bilen açyldy. Onda döwlet Baştutanymyz Gurbanguly Berdimuhamedowyň giň möçberli işleri bilen aýrylmaz baglanyşykly täze taryhy eýýamyň gazananlary wasp edilýär.
Aýdym-sazly dabaranyň maksatnamasynda sport mowzugy hem öz beýanyny tapdy. “Biz çempionlar” atly aýdym türkmen türgenleriniň ajaýyp gazananlaryna bagyşlandy. Biziň türgenlerimiz Aşgabatda geçirilen Ýapyk binalarda we söweş sungaty boýunça V Aziýa oýunlarynda umumytoparlaýyn hasapda ajaýyp ýeňiş gazandylar. Bu oýunlar hakyky sport, parahatçylyk we dostluk baýramçylygyna öwrüldi.
“Ýaşulular gerek” hem-de “Eneleri ýatlap ýaşasym gelýär” diýen aýdymlar hormatly ýaşulularymyza hem-de kümüş saçly enelerimize bagyşlandy. Olar baradaky alada Türkmenistanyň döwlet syýasatynyň ileri tutulýan ugurlarynyň birine öwrüldi. Bu aýdymlarda ýurdumyzda iň sylanylýan adamlaryň – ýaşuly nesliň wekilleriniň waspy ýetirildi. Olaryň durmuş tejribesi hem-de parasatlylygy ýaşlaryň ruhy-ahlak we watançylyk terbiýesinde, Berkarar döwletimiziň bagtyýarlyk döwründe döredijilikli özgertmeleri amala aşyrmakda ygtybarly daýanç bolup durýar.
Meşhur aýdymçylar we ýaş ýerine ýetirijiler, “Laçyn”, “Aşgabat”, “Miras”, “Altyn asyr”, “Galkynyş”, “Näzli”, “Meňli”, “Serpaý” ýaly belli tans we folklor toparlary tomaşaçylara öz ussatlyklaryny görkezdiler. Konserte gatnaşyjylaryň arasynda Türkmenistanyň Prezidentiniň “Türkmeniň Altyn asyry” bäsleşiginiň ýeňijileri bar. Mälim bolşy ýaly, olara baýraklary gowşurmak dabarasy 7-nji oktýabrda geçirildi.
Şu gün “Nowruz ýaýlasynyň ak öýi” binasynyň sahnasyndan halk we häzirki zaman aýdymlary, nusgawy aýdym-saz sungatynyň iň gowy nusgalary, şol sanda “Kemine we kazy” operasyndan aýdyşyk ýaňlandy. Tomaşaçylar “Arkadag” atly aýdymy aýratyn ruhubelentlik bilen garşyladylar.
Özboluşly aýdym-saz-tans kompozisiýalary dabaranyň bezegine öwrüldi. Ýurdumyzyň bäş welaýatynyň tans-folklor toparlary ajaýyp döredijilik sowgadyny taýýarladylar. Wäşiler toparynyň çykyşy baýramçylyk dabarasyna özboluşly öwüşgin çaýdy.
Tomaşaçylar gadymy, ýöne häzirki wagtda hem öz meşhurlygyny saklap gelýän, her bir baýramçylykda ýerine ýetirilýän küştdepdi tansyny şowhunly el çarpyşmalar bilen garşyladylar. Ruhubelentlige beslenen bu tans nesilleriň aýrylmaz ruhy arabaglanyşygyny, döredijilik däpleriniň dowamatlylygyny alamatlandyrdy.
Baýramçylyk dabarasynyň ahyrynda oňa gatnaşyjylaryň ählisi “Il guwanjy ýaşulular!” atly aýdymy ruhubelentlik bilen ýerine ýetirdiler.
Döwlet Baştutanymyz gutlaglar hem-de hoşniýetli arzuwlar üçin tüýs ýürekden minnetdarlyk bildirip, hemmeler bilen hoşlaşdy we bu ýerden ugrady.


text:
Türkmenistanyň Döwlet baýdagynyň güni mynasybetli dynç günilni geçirmek hakynda
Ýurdumyzyň ilatynyň Türkmenistanyň Döwlet baýdagynyn gününi dabaraly belläp geçmegi we oňat dynç almagy üçin oňaýly şertleri döretmek maksady bilen, şeýle hem Türkmenistanyň Zähmet kodeksiniň 81-nji maddasynyň 2-nji bölegine laýyklykda, karar edýärin:
1.2017-nji ýylyň 19-njy fewralyndaky dynç gününi 20-nji fewrala – duşenbe gününe geçirmeli.
2. Şu Permanyň ýerine ýetirilmegini eýeçiliginiň görnüşine garamazdan, ähli edaralar, kärhanalar we guramalar üpjün etmeli.
Türkmenistanyň
Prezidenti
Gurbanguly
Berdimuhamdow


text:
Aktual Meseleler
Prezidentiň Metbugat sekretary Ibrahim Kalynyň Daily Sabah gazedinde çap edilen 13.01.2018 senenamaly makalasy
Ýyldyrym Beýazyt uniwersitetiniň Syýasy ylymlar fakultetiniň dekany Professor Kudret Bülbüliň mesele baradaky synyny dykgatyňyza ýetirýäris
"Eýranda mundan soň nämeleriň boljakdygy. Aksiýalaryň gerimi ýaýbaňlanarmy, ýa-da bes edilermi?"
Prezident Erdogan gün tertibiniň ileri tutulýan ugurlary barada beýanat berdi
Ýyldyrym Beýazyt uniwersitetiniň Syýasy ylymlar fakultetiniň dekany Professor Kudret Bülbüliň mesele baradaky synyny dykgatyňyza ýetirýäris
Prezident R.T.Erdogan “Trampyň ýerliksiz kararyndan el çekmegine garaşýarys” diýdi
Siriýada 2011-nji ýylda başlan içerki uruşdan soň millionlarça adam ýurduny terk etmäge mejbur boldy
Şu gün Adam hukuklarynyň Bütin dünýä gününi belläp geçýäris
Türk dünýäsiniň tapawutly ýerlerinden bize gelip gowuşan möhüm wakalar bilen bagly habarlar
Türk dünýäsiniň tapawutly ýerlerinden bize gelip gowuşan möhüm wakalar bilen bagly habarlar


text:
I. 2013-nji ýylyň 4-nji maýynda Türkmenistanyň Kanuny bilen tassyklanylan Türkmenistanyň Saýlaw kodeksine (Türkmenistanyň Mejlisiniň Maglumatlary, 2013 ý., № 2, 25-nji madda; 2014 ý., № 3, 116-njy madda) şu üýtgetmeleri we goşmaçalary girizmeli:
1. 6-njy maddanyň 9-njy böleginiň birinji tesiminde, 45-nji maddada, 50-nji we 66-njy maddalaryň 1-nji böleklerinde «jemgyýetçilik birleşikleri», «jemgyýetçilik birleşikleriniň» diýen sözleri aýyrmaly.
2. 19-njy maddanyň 6-njy bölegine şu mazmunly tesimi goşmaly:
«Şu bölegiň birinji tesiminde görkezilen ýagdaýlarda Türkmenistanyň kanunçylygyna laýyklykda, esasy iş ýerinde önümçilik ýa-da gulluk wezipelerini ýerine ýetirmekden wagtlaýyn boşadylan saýlaw toparynyň agzasynyň iş ýeri (wezipesi) we ortaça zähmet haky saklanýar.».
3. 22-nji maddanyň 3-nji böleginde «syýasy maksat tutýan» diýen sözleri aýyrmaly.
4. 32-nji maddanyň 1-nji böleginde:
üçünji tesimde «altmyş gün» diýen sözleri «altmyş bäş gün» diýen sözler bilen çalşyrmaly;
bäşinji tesimi şu mazmunda beýan etmeli:
«Uçastok saýlaw toparlary degişli etrap, şäher saýlaw toparlary tarapyndan 5-15 agzadan ybarat düzümde döredilýär. Zerur bolan halatlarda uçastok saýlaw toparlary iň az sanda — üç agzadan ybarat düzümde dörediiip bilner.».
5. 38-nji maddanyň 6-njy böleginde «altmyş bäş gün» diýen sözleri «altmyş gün» diýen sözler bilen çalşyrmaly.
6. 44-nji maddada:
1-nji bölegi şu görnüşde beýan etmeli:
«1. Dalaşgärleri hödürlemek hukugy saýlawlaryň bellenen gününe çenli bellige alnan syýasy partiýalara, şeýle hem raýatlaryň toparlaryna degişlidir.».
2-nji bölegiň birinji tesimini şu görnüşde beýan etmeli:
«Türkmenistanda doglan, ýaşy kyrkdan pes bolmadyk, döwlet dilini bilýän, soňky on bäş ýylyň dowamynda Türkmenistanda hemişelik ýaşaýan hem-de işläp gelýän Türkmenistanyň raýaty Türkmenistanyň Prezidentligine dalaşgär hödürlenilip bilner.».
7. 46-njy maddanyň 3-nji bölegine şu mazmunly tesimi goşmaly:
«Teklipçi toparyň bellige almak baradaky arzasy saýlawlar gününe çenli ýetmiş gün galandan başlap berilýär.».
8. 70-nji maddanyň 2-nji böleginiň ikinji tesimini şu görnüşde beýan etmeli:
«Saýlaw býulletenleriniň jemi sany saýlawçylaryň sanawlaryna girizilen saýlawçylaryň sanyna deň bolmalydyr. Ätiýaçlyk üçin çap edilýän saýlaw býulletenleriniň sany býulletenleriň umumy sanynyň iki göteriminden köp bolmaly däldir.».
9. 85-nji maddanyň 3-nji böleginde «onuň düzümini degişli Geňeş tassyklaýar» diýen sözleri aýyrmaly.
10. 88-nji maddanyň 3-nji böleginiň 5-nji bendini şu görnüşde beýan etmeli:
«5) saýlaw okruglarynyň we saýlaw uçastoklarynyň sanawlaryny, olaryň çäklerini, ýerleşýän ýerlerini, saýlaw toparlarynyň düzümini görkezmek bilen çap etmek;».
II. Şu Kanun resmi taýdan çap edilen gününden güýje girýär.
Aşgabat şäheri. 2016-njy ýylyň 15-nji oktýabry
Türkmenistanyň Prezidenti Gurbanguly BERDIMUHAMEDOW.
"Türkmenistan" gazeti.
21.10.2016 ýyl.


text:
« Diplomatik gatnaşyklaryň 25 ýyllygyny, ykdysady gatnaşyklaryň 25 ýyllygyny » bellemek üçin 2017-nji ýylyň 3-nji martynda Aşgabatda FTSP-yň sergisi [fr] [ru]
3-nji martda anna güni irden Ilçi Fransiýa - Türkmenistan Söwda palatasynyň gurnan, « syýasy gatnaşyklaryň 25 ýyllygy, ykdysady gatnaşyklaryň 25 ýyllygy » temasy boýunça gurnan sergisiniň açylyş dabarasynda gatnaşdy. Türkmenistanyň söwda-senagat palatasynyň binasynda görkezilýän, 10-njy marta çenli açyk bolan sergi fransuz kompaniýalarynyň Türkmenistanda onuň Garaşsyzlygyndan soň bitiren işlerine bagyşlanýar. 1992-nji ýylyň 6-njy martynda franko-türkmen diplomatik gatnaşyklary ýola goýuldy.


text:
Antiwirus
ANTIWIRUS[üýtget | edit source]
Kompýuter wiruslar we “ogry” programmalar Wiruslaryň howpy köplenç çişirilip görkezilýär. Köp wiruslar kompýutere uly zyýan ýetirip bilmeýärler, olar diňe kä-wagt özüni bildirýäler we köpelip, biderek ýer tutýarlar. Öňki zamanalarda çykýan wiruslar köplenç özüni has erbet bildirýärdi: kompýuteri işlemez ýaly edýärdiler ýa-da mydama bir habar çykaryp durýardylar (meselem: I LOVE YOU). Olary ýönekeý höwesjeňler we öwrenjeler ýazýardylar. Şu wagt çykýan wiruslary köplenç professionallar ýazýarlar, olar özüni kän bildirenoklar, maglumat ogurlaýarlar ýa-da başga keseki adama öz kompýutere control etmäge ýol berýäler (malware). Antiwirus kompaiýalar özleri gizlinlikde wiruslaryň köpüsini döredýärler diýen pikir bar.
Arassa antiwirus programma aslynda diňe wiruslara garşý göreşýär. Firewall programmalar diňe “ogry” programmalara (malware) we hakerlere garşy göreşýär. Meşgur uly antiwirus programmalar üç bölege bölünýärler: Hemişelik barlaýjy, kompýuteriň açýan we işleýän faýllaryň ählisini barlap durýar. INTERNET barlaýjy – web-saýtlary we email barlaýar. SKANER – diňe kompýuteriň görkezilen ýerini (diski, USB) barlaýar, soň öçýär. Antiwirus programmalaryň aralarynda uly tapawut ýok. Iň möhüm zat – olar täzelenen (soňky “obnowleniýe” - UPDATE) bolmaly. Köne “obnowleniýesi” bolan antiwirus täze çykan wiruslary tutmaýar. Eger kompýuter Internete çatylmadyk bolsa, tanyşlardan täze antiwirus bazasyny alyp, antiwirusy 3-4 aýda bir gezek täzeleseň ýeterlidir.
Kä-bir antiwiruslar kompýuteriň ähli zadyny barlaýarlar, emma “agyr” işleýäler, prosessoryň güýjüni köp alýarlar: Kasperskiy, Norton. Öýde ýeňil we çalt işleýän antiwiruslary ulanmak amatly: Dr. Web, NOD. Internetden mugt we oňat hilli antiwiruslary alyp hem bolýar: AVG. Mundan başgada ähli antiwiruslaryň kiçeldilen SKANER görnüşini mugt alyp bolýar. SKANER täzelenip bilmeýär, şonuň üçin ol wagt bilen köneleşýär. Köp ökde kompýuterçler antiwirusy asla ulananoklar,ýa-da ony öçürip goýýarlar. Antiwirus kompýuteriň tizligini gowşadýar, şonuň üçin ony diňe başga ýerden gümana disk açaňda ýa-da Internete gireňde açmak amatly. Kompýuteriň özüni bolsa hepdede bir-iki gezek SKANER bilen barlatmak ýeterlidir.


text:
Aşgabadyň merkezi köçelerinden biri bolan A. Nyýazow şaýolynyň ugrundaky hususy ýaşaýyş jaýlary ýumrulyp başlandy.
Ozalky Mir, häzirki Andalyp köçesiniň çatrygyndan gündogarlygyna A. Nyýazow şaýolunyň ugrundan uzap gidýän hususy jaýlaryň sanynyň 500-den hem gowurakdygyny aýdyp, bu etrapçanyň ýaşaýjysy Abdykerim aga şeýle gürrüň berýär.
“Jaýlarymyzy ýumrup dynsalar razy bolduk. Üç ýyl bäri ýaşaýjylara halys gün berenoklar. A. Nyýazow şaýoluny giňeltjek diýip, birnäçe wagtlap köçeler ýapyk durdy. Daşymyza demir haýat aýlap, üç tarapymyzy hem ýapdylar. Köçeleriň diňe gündogar böleginden girip-çykmaga ýol goýdular.
‘Ondan ýöremek bolanok, mundan girmek bolanok. Jaýlaryň şiferlerini ýaşyl reňke boýamaly’ diýip, ýagdaýyň bardygyna-ýokdugyna seretmän, jaýlaryň üçeklerini ýaşyla boýadyp, halys aňkamyzy aşyrdylar. Ýumruljak bolup duran jaý eýelerine şeýle görkezmeler artykmaç çykdajy bolýar. Indem jaýlarymyzy ýumrup başladylar. Goşuňy göterip arkaýyn göçüp barmaga jaýam ýok” diýip, Abdykerim aga dowam edýär.
“Jaýlary ýumrulan ýaşaýjylar 30 ýyllyk möhleti bilen kredite gurulýan jaýlardan aljak bolsalar, onda häkimlige puluňy geçirip bir ýarym, iki ýyl garaşmaly. Jaýyň dokumentinden sähel bahana tapsalar, onda saňa jaý hem berilmeýär.
Maşgalaň uludygyna ýa kiçidigine seretmezden, öý dokumentiňe görä, ozalky meýdançaňa laýyk beriljek jaýa hem garaşmaly. ‘Jaý ýetişýänçä garaşyň, nirede ýaşasaňyz şonda ýaşaň’ diýip, jaýlary ýumrup başlaýarlar. Goşuňy alyp çykyp bilseň razy bolýarsyň. Dokumentiň düzüw diýlip, berilmeli edilen jaýlar hem wagtynda ýetişmän, ilat kösenip kireýne jaýlarda ýaşamaga mejbur bolýarlar” diýip, ol ýaşuly aýdýar.
Ýumrulýan jaýlaryň gurluşyk materiallaryny söküp alyp, olary satmakda hem häkimligiň işgärleriniň uly rol oýnaýandygyna ýaşaýjylar ünsi çekýärler.
“Jaýyňy gyssagly ýumurmaly, pylança günde söküp aýyrmaly diýip, gyssap başlaýarlar.Gurluşyk materialyňa alyjyny özleri hödür edýärler. Olar bolsa deger-degmez baha kesýärler. Isleseň-islemeseň soran bahasyna jaýyňy berip, goşuňy alyp çyksaň razy bolýarsyň. Sebäbi ýaşaýjylara gurluşyk materiallaryny äkider ýaly mellek ýeri hem berilmeýär. Goş-golamyňy kimiň öýüne ertip goýjagyň hem alada” diýip, jaýlary ýumrulýan ýaşaýjylar, giden bir plan jaýyň gurluşyk materialy üçin 5-6 müň manatdan artyk pul berilmeýändigini aýdýarlar.
Ilaty jaý bilen üpjün etmek barada alada etmän, diňe ýumrulyşyklara bat berilýänligi sebäpli, kireýne jaý tapmagyň hem has kynlaşandygyny ýaşaýjylar aýdýarlar.
Jaý ýetişýänçä azyndan 5-6 aýlap, käte bir ýyllap, dogan-garyndaşyň öýüne sygşyp bolmaýar. Kireýne jaý gözlemeli bolýarsyň. Şeýle ýagdaýa düşýän ýaşaýjylaryň sany agdyk bolany üçin, kireýne jaý tapmagyň hem ýeňil düşmeýändigini, kireýne jaýa isleg kän bolany sebäpli, jaýlaryň haklarynyň hem barha ýokarlanýandygyny ýaşaýjylar nygtaýarlar.


text:
12-nji fewralda Aşgabadyň Parahat-7 ýaşaýyş jaý toplumynda, şeýle hem Abadan etrabynyň çäginde nobatdaky täze binalaryň açylyş dabaralary boldy.
Toplumda 54 öýi bolan ýokary gatly 4 we 36 öýli dört sany ýaşaýyş jaýlary bina edildi. Aşgabat şäher häkimliginiň buýurmasy esasynda bina edilen jaýlaryň gurluşygyny “Mynasyp zamana”, “Altyn” we “Oguz ýol” hojalyk jemgyýetleri ýerine ýetirdiler. Olarda dünýäniň öňdebaryjy tejribeleri, täzeçil usulllar we häzirkizaman tehnikalary peýdalanyldy.
Paýtagtymyzyň Abadan etrabyndaky Ahal köçesiniň ugrunda peýda bolan alty sany täze dört gatly ýaşaýyş jaýlary amatlylyk babatda ýokary ülňülere laýyk gelýär. Jaýlaryň gurluşygyny Aşgabat şäher häkimliginiň buýurmasy esasynda “Aşgabatgurluşyk” önümçilik birleşiginiň gurluşykçylary ýerine ýetirdiler. Jaýlaryň her birinde üç we iki otagly, göwnejaý enjamlaşdyrylan 32 öý ýerleşýär. Binalaryň ýanaşyk ýerleri degişli derejede abadanlaşdyrylypdyr.
Şeýle hem paýtagtymyzyň Atatürk köçesiniň ugrunda “Tagamly çörek” ady bilen emele gelen ak mermerli üç gatly dükan şäher ilaty üçin ajaýyp sowgat boldy. Binanyň birinji gatynda günde 4,16 tonna dürli görnüşli çörek önümlerini taýýarlamaga ukyply kiçi kärhana hereket edýär. Onda ýokary tehnologiýaly we döwrebap enjamlar ornaşdyrylyp, olaryň güýji bilen önümi taýýarlamagyň ähli ulgamy ýokary derejede amala aşyrylýar. Önümçilik işine wagty, enjamyň gyzgynlygyny, önümiň çyglylygyny we tehnologiki ölçegleri kesgitleýän kompýuter arkaly gözegçilik ýola goýlupdyr. Bu ýerde türkmen topragynda ösdürilip ýetişdirilen bugdaýdan ýokary hilli önümleriň 50-den gowrak görnüşi taýýarlanylýar. Olaryň hatarynda dürli görnüşli çörek we bulka önümleri, bally hem-de gaýmakly bulkalar, berhiz saklaýanlara niýetlenen çörekler öndürilýär.
Dükanyň ikinji gatynda 50 orunlyk çaýhana bolup, onda hyzmatyň ýokary derejesi ýola goýlupdyr. Bu ýerde dermanlyk ösümliklerden taýýarlanylan “Melhem çayy” atly tagamly içgi we täze taýýarlanylan süýji kökeler hödürlenýär.
Şeýle hem şol gün paýtagtymyzyň Bagtyýarlyk etrabynyň çäginde açyk görnüşli täze ulag duralgasy ulanmaga berildi. Mundan başga-da, şäheriň Berkararlyk etrabynyň çägindäki Kärdeşler arkalaşyklarynyň seýilgähiniň durky doly täzelenildi.


text:
JYNSY GATNAŞYKLARY “AJADÝAN” ÝENE BIR SEBÄP
Uzak wagtyň dowamynda urolog-seksolog lukmanlary jynsy işjeňligi bozulan erkek adamlaryň ýagdaýyny “impotensiýa” (jynsy gowşaklyk) düşünjesi bilen atlandyrdylar. Ýöne bu söz erkek adamyň jynsy gatnaşyklarynda duş gelýän hemme kynçylyklaryny öz içine alyp bilmeýärdi. Şonuň üçin hem häzirki wagtda “erektiw disfunksiýa” düşünjesi giňden ulanylyp, ol jynsy gatnaşyklary düzüji faktorlaryň islendiginiň bozulmalaryny aňladyp bilýändir.
Kliniki barlaglaryň şaýatlyk edişi ýaly, erektiw disfunksiýa jynsy höwesiniň üýtgemegi, ereksiýanyň (ujydyň gönelip bilme ýagdaýy), eýakulýasiýanyň (dölüň dökülmegi) we orgazmyň (dölüň dökülmegi bilen ýüze çykýan duýgy) dürli görnüşdäki bozulmalary ýa-da utgaşykda gelýän bozulmalary görnüşde ýüze çykyp biler.
Geliň, eýakulýasiýanyň bozulmalarynyň üstünde durup geçeliň. Beýleki seksual bozulmalar bilen deňeşdirlende, eýakulýasiýanyň bozulmalary hemme kynçylyklaryň 40%-ni düzýändir.
Süýdemdiriji haýwanlardan tapawutlylykda, adamda eýakulýasiýa hemişe nesli dowam etmäge ymtylmany aňlatmaýan hem bolsa, olarda seksual gatnaşyklaryň möhüm bir bölegi bolup durýandyr. Onuň bozulmalary şahsy kynçylyklara we maşgala gatnaşyklarynyň dartgynlylygyna getirip biler.
Eýakulýasiýa – gyjyndyrylan ujydyň döli zyňma häsiýeti bolup, ol erkek adamda kadaly jynsy gatnaşyklaryň tamamlanmagyny aňladýar.
Eýakulýasiýanyň bozulmalary dürli görnüşde ýüze çykyp biler:
- Wagtyndan öň ýüze çykan eýakulýasiýa:
- Wagtyndan juda ir öň ýüze çykan eýakulýasiýa (ereksiýasyz, jynsy ýanaşyga taýynlyk döwründe dölüň dökülmegi);
- Wagtyndan öň ýüze çykýan eýakulýasiýa (dölüň dökülmegi jynshana girme pursadynda ya-da birinji hereketlerden (friksiyalardan) soň bolup geçýär);
- Juda ir bolýan eýakulýasiýa (dölüň dökülmegi jynshana ýanaşmazdan öň bolup geçýär).
- Eýakulýasiýanyň saklanmagy (örän uzaga çekýän jynsy ýanaşmalardan soň dölüň dökülmegi);
- Spermatoreýa (seksual duýgulara we jynsy ýanaşma bagly bolmazdan dölüň özbaşdak akmagy);
- Agyryly eýakulýasiýa;
- Orgazmsyz ýüze çykýan eýakulýasiýa;
- Eýakulator refleksi ýa-da retrograd eýakulýasiýa (bu ýagdaýda eýakulýasiýa we orgazm bolup geçýändir. Ýöne döl daşyna däl-de, yzyna, peşew halta zyňylýandyr).
Wagtyndan öň ýüze çykýan eýakulýasiýanyň sebäpleri dürli-dürli bolup, her ýagdaýda ol aýry bejeriş usullary talap edýändir:
- Aşa seksual dartgynlylyga getirýän jynsy gatnaşyklaryň ýygylygynyň azalmagy. Bu ýagdaý ýaş erkek adamlaryň birinji jynsy gatnaşyklarynda, aýalyň uzak wagt ýanynda bolmazlygynda ýa-da keselçilik ýüze çykanda döräp biler;
- Aýal maşgala bilen şahsy gatnaşyklaryň kynçylyklary bolanda ýa-da ony kanagatlandyrma babatda biynjalyk ýüze çykan mahalynda;
- Jynsy gatnaşyklar oňaýsyz, göwnejaý ýerde geçirilmese ýa-da jynsy ýanaşmany çalt gutarmagy isleýän, jynsy taýdan sowuk aýal bilen uzak wagt gatnaşyk edilen ýagdaýynda;
- Ujydyň kellejigindäki uýanjygyň gysga bolup, jynsy gatnaşyklarda onuň aşa dartylmagy ýa-da erkeklik jyns mäziniň dowamly sowuklama (prostatit) ýagdaýlarynyň bolmagy. Iki ýagdaýda hem urolog lukmanyň bejergisini geçirmek möhümdir.
- Stress, nerw dartgynlylygy;
- Döl dökülme merkezlerine täsir edýän özbaşdak impulslaryň beýnide döremegi.
Orgazmy duýmazdan dölüň dökülmegi bolsa, köplenç erkeklik jyns agzalarynda geçirilen sowuklama ýagdaýlaryndan soň ýüze çykyp, sebäp bolan keseli bejermegi talap edýändir. Bu bozulmada adamynyň ýaşyny we onda bar bolan gan-damar ulgamy bilen baglanşykly keselleri göz öňüne tutmalydyr.
Häzirki zaman lukmançylygynda wagtyndan öň ýüze çykýan eýakulýasiýany bejermegiň dörli usullary ulanylýar:
I usul – Bilden aşakda ýerleşýän Mihaelisiň rombuny (arka we guýruk myşsalary bilen çäklendirilen türre bölümindäki çükurjyk) Wasilçenkonyň usuly bilen işlemek. Onuň üçin akja gabyjaklar emele gelýänçä, bil-türre rombuny hloretil bilen işleýärler. Soňundan ol ýeri gyzarma ýüze çykýança, el bilen gyzdyrýarlar. Bejergini hepdede 2-3 gezek geçirmek bolýar. Jemi 5-den 14 bejergi tapgyry maslahat berilýär.
II usul – tohum tümmejigi kümüş ergini ýa-da hlorgeksidin biglukonat bilen ýakmakdan ybaratdyr.
III usul – “hekrogormon” usuly diýip atlandyrylyp, bil-türre rombuna ýörite “ýakýan”, prozerin, kalsiý hloridi ýaly serişdeler deriasty goýberilýändir. Derman goýberilen ýerde, dokumalaryň ýagdaýy üýtgäp, biologiki işjeň maddalar işläp çykyp ugraýarlar. Olar merkezi nerw ulgamyna täsir edip, eýakulýasiýanyň ir bolmagynyň togtadylmagyna getirýändir.
lV usul – iňňe bilen bejergi – ereksiýanyň merkezi nerw ulgamyndaky merkezleriniň togtadylmagyna, onuň hiliniň we dowamlylygynyň gowlanmagyna ýardam berýändir.
Dölüň dökülmeginiň saklanmagy seýrek duş gelýän seksual bozulmalar bolup, onuň hem sebäpleri dürli-dürli bolup biler:
- Kiçi çanaklyk agzalaryna hirurgiki bejerginiň geçirilmegi;
- Käbir newrologiki keseller we oňurga ýiliginiň bil we türre bölüminiň şikeslenmeleri;
- Psihiki sebäpler (howsalalyk, özüňi günäli saýma duýgusy);
- Gan basyşy peseldýän, merkezi nerw ulgamy rahatlandyryjy serişdeleri kabul etmek;
- Jynsy gatnaşyklaryň başga görnüşlerini ündeýän adamlarda hem adaty jynsy ýanaşma duýgularyň peselmegine getirip biler. Şonuň ýaly ýagdaý masturbasiýa bilen meşgullanýan adamlara hem degişlidir.
Gyjyndyrmalaryň ýeterlik bolmazlygy hem dölüň dökülmeginiň saklanmagyna getirip biler. Meselem, uly ýaşly adamlaryň (50 ýaşdan soň) köpüsini kanagatlandyrmak üçin uzak we güýçlüräk gyjyndyrmalar gerek bolýandyr.
Eýakulýasiýa wagty agyrylaryň duýulmagy jyns agzalarynyň sowuklama kesellerinde (erkeklik jyns mäziniň, tohum haltajygynyň, peşew çykaryş kanalynyň sowuklamagynda) duş gelip biler.
Eýakulator reflýuks ýagdaýy hem (dölüň yzyna, peşew halta zyňylmagy) jyns agzalarynyň kesellerinde, köplenç erkeklik jyns mäzinde geçirilen operatiw bejergiden soň ýüze çykyp biler.
Bu bozulma süýji keselli näsaglarda, omnik, kardura a-adrenoreseptorlary togtadyjy derman serişdelerini kabul etmeden soň hem döräp bilýändir.
Ondan başga-da, eýakulýasiýanyň düýbünden bolmazlygy ýagdaýy hem duş gelip biler. Onuň ýaly ýagdaý köplenç erkeklik jyhs mäziniň kesellerinde ýa-da erkeklik klimaksy döwründe ýüze çykyp biler.
Eýakulýasiýanyň jynsy gatnaşygy wagtynda bolmazlygy ýaly ýagdaýlaryň ýüze çykmagy hem mümkindir. Bu geçirilýän gyjyndyrmalaryň ýeterlik däldigi bilen düşündirilýändir. Erkek bu ýagdaýda öz aýalyny jynsy kanagatlandyryp biler, özi bolsa eýakulýasiýany masturbirlemek netijesinde gazanyp biler.
Eýakulýasiýanyň bozulmalary oňa getirýän sebäpleri aradan aýyrmaga gönükdirilen bolup, zerur bolan ýagdaýynda başga hünärmen lukmanlaryň hem maslahatyny almalydyr.
Eýakulator bozulmalaryň ýaramaz endiklere baglylygy geçirilen barlaglar netijesinde subut edildi.
Dürli barlaglaryň maglumatyna görä, eýakulýasiýanyň bozulmagy arak içmäge ýykgyn edýänleriň 71%-de, neşekeşleriň 85%-de we gözegçilik toparyndaky erkek adamlaryň diňe 16%-de duş geldi.
Erektil bozulmalarynyň islendik görnüşi ýüze çykanda hem urolog, seksolog lukmanlaryna ýüz tutmak ýerliklidir. Sebäbi anyklanylyp, wagtynda bejergi geçirmek, Sizi ýene özüňize ynamly, söýülýän, sagdyn duýmaklygyňyza kömek eder.
http://www.saglyk.info/makalalar/sagdyn-durmus/erkek-saglygy/218-jynsy-gatnasyklary-ajadyan-yene-bir-sebap.html
Filed under: Bütin Temalar, Durmyş, Saglyk |


text:
Şu günler Paýtagtymyzdaky Milli Küşt merkezinde “Türkmenistan ruhubelentligiň we sagdynlygyň ýurdy”atly spartakiýadanyň küşt görnüşinden ýaryş geçirilýär.Bu ýaryşa ähli welaýatdan iki erkek kişi we bir aýal maşgaladan ybarat bolan toparlar gatnaşýarlar.Ýaryş ertir Mart aýynyň 29-na irden sagat 10:00-da hem-de 15:00-da geçirilip ýeňijiler belli ediler. Ýaryşa tomaşa etmäge isleg bildirýänleriň ählisi gelip biler, sebäbi ol ýerde tanymal ussat küştçiler hem bar.
29 марта 2013
Küştiň ussatlary kim üeňiji bolarka, üstinlik hemra bolsun oýunçylar
29 марта 2013
gyzykly maglumatlaryňyzy wagtynda ýetireniňiz üçin sag bol, küşy oýuny gyzykly oýun,
29 марта 2013
Menä bu oýunda ýeketäk Zenan maşgalanyň gatnaşmagy begendirdi, näme diýsegem bu oýunda Zenan maşgala birinji bolmagy mümkin sebäbi türkmenlede sylaşyk diýen sözem bar,maglumaty wagtynda ýetireniňize minnetdar,
29 марта 2013
Küşt bäsleşigine gatnaşýanlaryň içinde Daşary ýurtlarda geçirilen bäsleşiklere gatnaşany barmy?
31 марта 2013
Küşt bäsleşigine Amanmyrat Kakageldiýew, Maýsa Öwezowa, Azat Silabow ýaly ussatlar gatnaşýar.Şulardan tanaýanyňyz barmy?


text:
29-njy iýunda hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini geçirdi, onda döwlet durmuşynyň möhüm meselelerine hem-de käbir resminamalaryň taslamalaryna garaldy. Mejlise Döwlet howpsuzlyk geňeşiniň agzalary çagyryldy.
Mejlisiň gün tertibine geçmezden öň milli Liderimiz hökümet agzalaryna «Arkadagyň ajap eýýamy» atly täze çap edilen kitaby ýadygärlik sowgady hökmünde gowşurdy.
Döwlet Baştutanymyz gün tertibine girizilen meseleleri ara alyp maslahatlaşmaga geçip, ilki bilen Ministrler Kabinetiniň Başlygynyň orunbasary B.Hojamämmedowa söz berdi. Ol Döwlet Etalon merkeziniň işi barada hasabat berdi.
Ministrler Kabinetiniň Başlygynyň orunbasary M.Babaýew ýurdumyzyň ýangyç-energetika toplumynyň dürli ugurlarynda alnyp barylýan işleriň ýagdaýy barada hasabat berdi.
Ministrler Kabinetiniň Başlygynyň orunbasary D.Amangeldiýew gözegçilik edýän düzümlerindäki işler, Aşgabatda gurulýan, ulanmaga taýýar edilen binalar we desgalar barada hasabat berdi.
Ministrler Kabinetiniň Başlygynyň orunbasary B.Annameredow ýurdumyzyň Aragatnaşyk ministrliginiň maýa goýum serişdelerini özleşdirmek boýunça alyp barýan işleri barada hasabat berdi.
Ministrler Kabinetiniň Başlygynyň orunbasary O.Gurbannazarow ýurdumyzyň önümçilik we eksport kuwwatyny artdyrmak hem-de şunuň bilen baglanyşykly halkara derejesinde söwda işlerini guramak boýunça gözegçilik edýän düzümlerindäki işler barada hasabat berdi.
Döwlet Baştutanymyzyň «Türkmenistanyň Döwlet haryt-çig mal biržasynyň işini kämilleşdirmek hakynda» Kararyna laýyklykda, Haryt-çig mal biržasynda döwlet eýeçiligine degişli bolmadyk edara görnüşli taraplaryň we hususy telekeçileriň harytlary satyn almak bilen baglanyşykly daşary söwda şertnamalaryny baglaşmagyň täze görnüşi girizildi.
Hormatly Prezidentimiz eksport-import amallaryny sazlaýjy baş edara hökmünde Döwlet haryt-çig mal biržasynyň işinde guramaçylyk taýdan çemeleşmeleriň täzelenmeginiň hem-de özgerdilmeginiň wajypdygyny nygtady. Döwlet Baştutanymyz dünýä bazarlarynda ýurdumyzyň haryt öndürijileriniň önümlerini ýerlemek maksady bilen, maglumat işleri boýunça biržanyň netijeli işleri ýola goýmagyny talap etdi.
Ministrler Kabinetiniň Başlygynyň orunbasary M.Aýdogdyýew gözegçilik edýän senagat ulgamyndaky işleriň ýagdaýy barada hasabat berdi.
Ministrler Kabinetiniň Başlygynyň orunbasary S.Toýlyýew häzirki döwürde Ýapyk binalarda we söweş sungaty boýunça Aşgabatda geçiriljek V Aziýa oýunlaryna ýaýbaňlandyrylan taýýarlyk işleri hem-de çagalaryň tomusky dynç alşynyň guramaçylyk derejesi barada hasabat berdi.
Ministrler Kabinetiniň Başlygynyň orunbasary A.Garajaýew Medeniýet hepdeliginiň çäklerinde paýtagtymyzda geçirilen çäreler barada habar berdi.
Ministrler Kabinetiniň Başlygynyň orunbasary E.Orazgeldiýew möwsümleýin oba hojalyk işleriniň, şol sanda sebitlerde galla oragynyň barşy barada hasabat berdi.
Ministrler Kabinetiniň Başlygynyň orunbasary, daşary işler ministri R.Meredow Tokio bolan gulluk iş saparynyň netijeleri we onuň dowamynda Türkmenistanyň wekiliýeti Ykdysady hyzmatdaşlyk boýunça Türkmen-ýapon we Ýapon-türkmen komitetleriniň bilelikdäki 12-nji mejlisine gatnaşandygy barada habar berdi.
Mejlisiň Başlygy A. Nurberdiýewa milli parlamentiň ýurdumyzyň kanunçylyk-hukuk binýadyny mundan beýläk-de döwrebaplaşdyrmak boýunça alyp barýan işleri barada habar berdi.
Döwlet howpsuzlyk geňeşiniň sekretary, goranmak ministri Ý.Berdiýew ýurdumyzyň Ýaragly Güýçleriniň Belent Serkerdebaşysyna harby we hukuk goraýjy edaralardaky işleriň ýagdaýy hem-de Milli goşunyň maddy-enjamlaýyn binýadyny pugtalandyrmak, harby gullukçylaryň hünär derejesini ýokarlandyrmak maksady bilen görülýän çäreler barada hasabat berdi.
Soňra Döwlet serhet gullugynyň başlygy B.Gündogdyýew ýolbaşçylyk edýän düzümindäki işleriň ýagdaýy hem-de eziz Watanymyzyň mukaddes serhetleriniň ygtybarly goralmagyny üpjün etmek boýunça görülýän çäreler barada hasabat berdi.
Içeri işler ministri I.Mulikow ýolbaşçylyk edýän düzümindäki işleriň ýagdaýy hem-de tertip-düzgün bozmalara garşy göreşmek, ýol hereketiniň howpsuzlygyny üpjün etmek boýunça görülýän çäreler barada hasabat berdi.
Ýokary kazyýetiň başlygy G.Hallyýew ýurdumyzyň kazyýet ulgamyny kämilleşdirmek boýunça alnyp barylýan köpugurly işler barada hasabat berdi.
Baş prokuror B.Atdaýew döwletimiziň we jemgyýetimiziň durmuşynyň ähli ulgamlarynda kanunçylygyň üpjün edilmegine gözegçiligiň amala aşyrylyşy barada hasabat berdi.
Milli howpsuzlyk ministri D.Baýramow ösüşiň we rowaçlygyň ýoly bilen ynamly gadam urýan ýurdumyzda durnuklylygy we asudalygy üpjün etmek maksady bilen, Milli howpsuzlyk ministrliginiň alyp barýan işi barada hasabat berdi.
Döwlet gümrük gullugynyň başlygy Ý.Söýegow ýolbaşçylyk edýän düzümindäki işleriň ýagdaýy hem-de Belent Serkerdebaşymyzyň ozal beren tabşyryklarynyň ýerine ýetirilişi barada hasabat berdi.
Döwlet migrasiýa gullugynyň başlygy M.Nobatow ýolbaşçylyk edýän düzümleriniň işi hem-de dünýäniň öňdebaryjy tejribesini ornaşdyrmak boýunça görülýän çäreler barada hasabat berdi.
Ykdysady jenaýatlara garşy göreşmek baradaky döwlet gullugynyň başlygy M.Çakyýew korrupsiýa bilen baglanyşykly kanun bozmalaryň öňüni almak, ýüze çykarmak we barlamak boýunça görülýän çäreler barada hasabat berdi.
Adalat ministri B.Muhammedow milli kanunçylyk binýadyny hemmetaraplaýyn ösdürmek boýunça yzygiderli görülýän çäreler barada hasabat berdi.
Ministrler Kabinetiniň nobatdaky mejlisinde döwlet durmuşyna degişli başga-da birnäçe meselelere garaldy we degişli çözgütler kabul edildi.
Hormatly Prezidentimiz mejlisi jemläp, oňa gatnaşyjylara jan saglyk, Watanymyzyň mundan beýläk-de gülläp ösmeginiň, halkymyzyň bagtyýarlygynyň we abadançylygynyň bähbidine alyp barýan işlerinde uly üstünlik arzuw etdi.


text:
Türkmenistanda “Sportda dopinge garşy göreşmek hakynda” Kanun güýje girdi. Bu Kanun sportda dopinge garşy göreşmek babatda işiň hukuk, guramaçylyk we ykdysady esaslaryny belleýär hem-de Türkmenistanda sagdyn durmuş ýörelgesini kemala getirmek boýunça döwlet syýasatyny durmuşa geçirmäge gönükdirilendir.
Kanunda Türkmenistanyň dopinge garşy Milli agentliginiň (mundan beýläk ‒ TDGMA) hukuk derejesi kesgitlenendir. TDGMA Bütindünýä dopinge garşy agentlik tarapyndan ykrar edilen jemgyýetçilik birleşigi bolup, öz işinde ÝUNESKO-nyň sportda dopinge garşy göreşmek hakyndaky Halkara konwensiýasyna, Bütindünýä dopinge garşy kodeksine we Bütindünýä dopinge garşy agentliginiň beýleki kararlaryna goldanýar.
TDGMA garaşsyz agentlik bolup, maliýe taýdan özbaşdakdyr, onuň öz hususy býujeti bar we öz tertipnamalaýyn borçlaryny we wezipelerini ýerine ýetiren mahalynda hem-de öz tertipnamalaýyn ygtyýarlyklaryny amala aşyranda garaşsyz hereket edýär.
TDGMA-nyň wezipeleri sportda dopingiň ulanylmak ýagdaýyny duýdurmak we dopinge garşy kadalary kabul etmek hem-de durmuşa geçirmek arkaly bu hadysa garşy umumydöwlet derejesinde göreşmekden; türgenleriň saglygyny goramak we sportda dogruçyl oýnamak ýörelgesini berjaý etmek maksady bilen arassa sporty höweslendirmekden ybaratdyr.
Sport guramalary şulara borçludyrlar:TDGMA-nyň özbaşdaklygyny hormatlamaga we onuň işine gatyşmazlyga; dopinge garşy kadalaryň bozulmalary bilen baglanyşykly islendik maglumaty özlerine hasabat berýän klublardan we beýleki sport düzümlerinden sorap almaga we TDGMA habar bermäge.
Şeýle hem Kanunda milli rekord diňe türgene rekord goýlandan soň gös-göni amala aşyrylýan testirleme geçirilenden soň ykrar edilýär we bellige alynýar diýlip bellenilýär.


text:
Salam lukman! Menin 3-4 aý bäri bilim agyrýar. Etrap hassahanasyna baryp barlagdan geçemde hiç hili keseliň ýoklugyny aýtsalar hem, sanjym hem-de gerdejik görnüşde bejergi berdiler. Emma agyry galyberenok. Bilimde, esasan calaja egilip duran wagtlam (koplenc el-yüz ýuwan mahalym) ýyldyrym çakan yaly bolyar we duran yerimde ýykylyp galýaryn. Ençe wagt tekiz ýerde arkan yatamdan soňra ýagdaýym gowlaşýar. Siziň pikiriňizçe, meniň bilim näme sebäpden şeýle agyryp bilerkä?
Saýtyň okyjysy.
Hormatly okyjy!
Etrap hassahanasynda Siz nähili barlaglardan geçdiňiz? Kesel kesgidini anyk goýma başartmadyk ýagdaýynda, has giňişleýin barlag çärelerini geçirme zerurlygy döräp biler. Oňurgaara döräp biljek inginiň bardygyny ýa-da ýoklugyny anyklamak üçin magnit rezonans tomografiýa barlagyndan geçme gerekli maglumatlary berip, birnäçe güman etmeleri aradan aýryp biler. Size gaýtadan neýrohirurg lukmanlaryna ýüz tutmak gerekdir.
Şeýle-de, bilde döreýän agyrylaryň sebäbinden söz açýan, saýtymyzda ýerleşdirilen "Bilde döreýän agyrylaryň sebäpleri we alamatlary" atly makala bilen tanyşmaklygyňyzy maslahat berýäris.
Hormat bilen, saýtyň lukmany.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.